656 orang ditahan terlibat judi haram Piala Dunia 2022
Oleh KOSMO!

25 November 2022, 7:00 pm
BANGKOK – Polis Diraja Thailand (RTP) berjaya membanteras kegiatan judi haram (tanpa lesen) melibatkan Piala Dunia Qatar 2022 yang menyalahi undang-undang negara, lapor laman berita Thaiger semalam.
Pada minggu pertama kejohanan dunia itu, RTP menahan 656 rakyat Thailand kerana menganjurkan atau menyertai platform pertaruhan bola sepak tanpa lesen dengan jumlah rampasan sebanyak 200,000 baht (RM25,035).
Timbalan Pesuruhjaya Besar RTP, Phanurat Lakboon berkata, polis akan berusaha mencegah dan membanteras aktiviti perjudian haram semasa Piala Dunia 2022.
Menurutnya, seramai  656 orang ditahan dari 19 hingga 22 November lalu. Seramai 587 orang ditahan kerana perjudian berasaskan kertas, manakala 69 lagi melibatkan pertaruhan secara online.
Dalam pada itu, 11 daripada mereka adalah penganjur perjudian, manakala 640 lagi terdiri daripada kaki judi.
Pada Ahad lalu sahaja, hari apabila Piala Dunia Qatar bermula, polis menahan 411 orang dan merampas wang hampir 100,000 baht (RM12,517) daripada kumpulan judi.

Jumlah wang yang dirampas daripada pertaruhan bola sepak dalam tempoh empat hari lalu pula ialah 91,000 baht (RM11,390).
Menurut tinjauan, 59.6 peratus rakyat Thailand didapati berjudi dan aktiviti itu meningkat sebanyak 6.3 peratus dalam tempoh tiga tahun lalu. Bilangan penjudi baru juga meningkat dan aktiviti perjudian yang paling popular adalah pertaruhan bola sepak.
Mengikut Seksyen 12 Akta Perjudian, tindakan melantik, mengiklan dan menyertai meja perjudian akan membawa hukuman penjara antara tiga bulan hingga tiga tahun dan denda 500 baht (RM62) hingga 5,000 baht (RM626). – Agensi


Perdana Menteri digesa tarik balik ratifikasi perjanjian CPTPP
Oleh MOHD. HUSNI MOHD. NOOR

25 November 2022, 6:42 pm
PUTRAJAYA – Kerajaan baharu pimpinan Perdana Menteri, Datuk Seri Anwar Ibrahim didesak untuk menarik balik ratifikasi Perjanjian Komprehensif dan Progresif bagi Perkongsian Trans-Pasifik (CPTPP) sebelum Selasa ini.
Desakan itu dibuat oleh 24 pakar ekonomi, 57 badan bukan kerajaan (NGO), 10 kesatuan sekerja dan lebih 50 individu selepas mendapati perjanjian ratifikasi itu bakal memberi impak besar kepada ekonomi negara.
Felo Kanan Dewan Perniagaan Melayu Malaysia (DPMM), Azlan Awang yang bertindak sebagai jurucakap kumpulan itu berkata, ratifikasi itu akan mula berkuatkuasa pada 29 November ini.
Beliau berkata, pihaknya mendapati kandungan perjanjian ratifikasi CPTPP itu lebih kompleks dan umpama ‘jerangkap’ kepada ekonomi negara.
“Buat masa ini, Malaysia sudah ada perjanjian perdagangan bebas (FTA) dengan tujuh negara serta lapan FTA menerusi Asean dan ia sudah mencukupi bagi meningkatkan Keluaran Dalam Negara Kasar (KDNK).
“FTA sedia ada juga sudah dapat membantu negara mencapai prestasi eksport lebih baik biarpun tanpa CPTPP,” katanya ketika ditemui selepas menghantar memorandum di Pejabat Perdana Menteri, di sini hari ini.

Katanya, pihaknya difahamkan, perjanjian itu turut menyentuh perolehan kerajaan, menyekat peranan syarikat berkaitan kerajaan (GLC) dan menghadkan peluang GLC untuk bersaing dengan syarikat multinasional.
Dalam pada itu, Azlan berkata, beliau berpendapat, ratifikasi itu bakal menyukarkan Kerajaan Perpaduan untuk melaksanakan polisi dan manifesto pro-rakyat jika ia tetap diteruskan.
Justeru katanya, pihaknya mahu kerajaan pimpinan Anwar menangguhkan penyertaan CPTPP buat masa ini dengan menarik balik notis meratifikasi CPTPP sebelum 30 November ini.
“Kami juga mahu kerajaan menubuhkan satu jawatankuasa yang dianggotai oleh ahli akademik dan pakar ekonomi tempatan untuk mengkaji semula penyertaan Malaysia dalam CPTPP.
“Selepas kajian dibuat, jawatankuasa itu bentangkan hasil kajian di Dewan Rakyat supaya ia dapat dibahas secara mendalam sebelum sebarang keputusan lanjut diambil,” katanya.
Sebelum ini, Menteri Perdagangan Antarabangsa dan Industri, Datuk Seri Mohamed Azmin Ali bertindak menghantar surat ratifikasi penyertaan Malaysia sepenuhnya dalam perjanjian CPTPP.
Surat penyertaan itu dihantar empat hari sebelum Parlimen dibubarkan awal Oktober lalu.- KOSMO! ONLINE


Sultan Selangor nasihatkan penyokong Selangor jaga tingkah laku
Oleh ABDUL RAZAK IDRIS

25 November 2022, 6:35 pm
SHAH ALAM – Para penyokong Selangor diingatkan agar tidak akan mencetuskan kekecohan serta mencemarkan nama baik pasukan ketika menyaksikan perlawanan akhir Piala Malaysia antara Selangor dan Johor, esok.
Menerusi kenyataan di Facebook Selangor Royal Office, Sultan Sharafuddin Idris Shah bertitah supaya para penyokong Selangor menjaga tatatertib dan tingkah laku mereka.
Titah baginda, ini termasuk tidak terlibat dalam sebarang bentuk pergaduhan, walau apa pun keputusan di akhir perlawanan.
“Setiap penyokong haruslah matang dan tidak melayan provokasi berlebihan.
“Baginda mahu semua yang hadir ke stadium membawa bersama semangat kesukanan dan sorakan gemuruh, sekaligus memberi suntikan semangat kepada para pemain,” katanya hari ini.
Sultan Sharafuddin turut mengucapkan selamat maju jaya kepada Selangor FC dan JDT.

Selangor berjaya melangkah ke final Piala Malaysia 202 mara ke final secara agregat 3-2 biarpun kalah 1-0 dalam separuh akhir kedua menentang Terengganu FC, Selasa lalu. -KOSMO! ONLINE


Hakim seksi digantung tugas, hadir perbicaraan pakai seluar dalam
Oleh KOSMO!

25 November 2022, 6:30 pm
BOGOTA, COLOMBIA – Seorang hakim wanita di Colombia yang kerap  berkongsi gambar seksinya di laman media sosial digantung tugas selama tiga bulan kerana tampil separuh bogel dan merokok semasa sesi perbicaraan secara maya, lapor akhbar New York Post semalam.
Suruhanjaya Tata Tertib Kehakiman di Norte de Santander,  Selasa lalu memutuskan bahawa Hakim Vivian Polania melanggar peraturan pentadbiran.
Polania, 34, menjadi tajuk berita di Colombia minggu lalu apabila dia muncul dalam sesi perbicaraan yang berlangsung menerusi panggilan video Zoom dengan memakai seluar dalam dan menghisap rokok sambil berbaring.
Video tersebut menjadi tular sehingga mendorong jawatankuasa disiplin melancarkan siasatan berhubung kejadian itu.
Menurut keputusan panel setebal 16 muka surat, Polania membiarkan kamera Zoom ditutup selama hampir sejam sebelum membukanya. Ketika itu, dia dilihat sedang berbaring di atas katil dalam keadaan tidak senonoh, matanya  kelihatan mengantuk dan butir percakapan tidak jelas.
Apabila diberitahu oleh seorang peguam yang turut hadir bahawa kameranya dibuka, Polania dengan segera memadamkan peranti tersebut.

Jawatankuasa tata tertib menyatakan bahawa keputusan menggantung tugas hakim berkenaan dibuat selepas dia disahkan tidak mampu melaksanakan tugas kerana tidak menghormati semua pihak yang hadir dalam perbicaraan serta gagal memenuhi kod etika pemakaian kehakiman.
Polonia menjawab pertuduhan tersebut dengan menafikan dakwaan dia berada dalam keadaan separuh bogel. Hakim itu sebaliknya berkata, dia berbaring kerana mengalami serangan panik dan tekanan darah rendah.
Tambahnya, dia terlalu kuat bekerja yang menyebabkan kesihatan mentalnya terjejas. – Agensi


‘Bonus’ satu bulan setengah gaji buat penjawat awam Negeri Sembilan
Oleh ZAKKINA WATI AHMAD TARMIZI

25 November 2022, 5:38 pm
SEREMBAN: Kerajaan Negeri Sembilan hari ini mengumumkan pemberian Bantuan Khas Kewangan (BKK) satu bulan setengah gaji atau minimum RM2,500 kepada seramai 5,599 orang penjawat awam negeri ini.
Menteri Besar, Datuk Seri Aminuddin Harun mengumumkannya pada pembentangan Rang Undang-Undang Perbekalan (2023) 2022 (Belanjawan 2023) di sini hari ini.
Katanya, bantuan sebagai tanda penghargaan dan terima kasih kepada penjawat awam Negeri Sembilan itu akan dibayar sebanyak dua kali iaitu pada awal bulan Januari dan minggu pertama bulan April 2023.
“Adalah diharapkan bantuan khas kewangan ini dapat menyuntik semangat semua penjawat awam untuk bekerja dengan lebih gigih lagi,” katanya pada Persidangan Keempat (Belanjawan) Penggal Kelima, Dewan Undangan Negeri, Negeri Sembilan Yang Ke-14 hari ini. – KOSMO! ONLINE


6 Exco Perlis angkat sumpah hari ni
Oleh SYED AZLAN SAYED HIZAR

25 November 2022, 5:28 pm
ARAU – Enam Ahli Dewan Undangan Negeri (ADUN) Perlis mengangkat sumpah sebagai Ahli Majlis Mesyuarat kerajaan negeri (Exco) di Istana Arau, di sini semalam.
Kesemua mereka mengangkat sumpah di hadapan Raja Perlis, Tuanku Syed Sirajuddin Putra Jamalullail.
Berangkat sama ialah Raja Muda Perlis, Tuanku Syed Faizuddin Putra Jamalullail.
Enam ADUN tersebut mengangkat sumpah jawatan dengan didahului ADUN Santan, Azmir Azizan, Fakhrul Anwar Ismail (Bintong) dan Izizam Ibrahim (Titi Tinggi).
Tiga lagi ialah Megat Hashirat Hassan (Pauh), Wan Badariah Wan Saad (Mata Ayer) dan Razali Saad (Simpang Empat). – KOSMO! ONLINE


Syed Fahmi nafi audio pakatan penjarakan Najib
Oleh KOSMO!

25 November 2022, 5:21 pm
PETALING JAYA – Setiausaha Politik kepada bekas Perdana Menteri, Datuk Seri Ismail Sabri Yaakob iaitu Datuk Syed Fazmi Sayid Mohammad menafikan sekeras-kerasnya berkaitan penyebaran audio didakwa miliknya yang sedang tular ketika ini.
Audio tersebut merupakan perbualan di antaranya dengan bekas Ahli Parlimen Jempol yang juga Ketua UMNO Bahagian Jempol, Datuk Seri Mohd Salim Mohd Sharif.
Jelas Syed Fazmi melalui satu kenyataan hari ini, penularan audio palsu itu merupakan satu percaturan politik yang jahat dan jijik.
“Saya menafikan sekeras-kerasnya bahawa rakaman audio yang tular adalah suara saya.
“Saya terkejut dan kecewa dengan penyebaran audio berkenaan yang kononnya merakamkan perbualan antara saya dan bekas Ahli Parlimen Jempol Datuk Seri Mohd Salim Mohd Sharif,” jelasnya.
Tambahnya, tindakan itu juga membuktikan usaha berterusan untuk memusnahkan reputasi saya sebagai Setiausaha Politik kepada Perdana Menteri Kesembilan.

“Ia juga adalah konspirasi jahat dan terancang pihak tertentu untuk menjatuhkan bekas Perdana Menteri yang juga Naib Presiden UMNO, Datuk Seri Ismail Sabri Yaakob.
“Saya telah membuat laporan polis di Ibu Pejabat Polis Daerah (IPD) Shah Alam bagi membuktikan bahawa rakaman ini adalah satu fitnah jahat.
“Saya berharap siasatan dapat dilakukan bagi mengenalpasti dalang yang bertanggungjawab di sebalik perbuatan ini,” ujarnya.
Terdahulu, isu rakaman audio antara Setiausaha Politik Ismail Sabri, Syed Fazmi dengan mantan ahli parlimen Jempol, Salim Mohd Sharif sudah beberapa hari tular di seluruh negara.
Dalam rakaman audio tersebut, Syed Fazmi dengan jelas mendesak Salim supaya bersama-sama beliau untuk membunuh kredibiliti mantan Perdana Menteri, Datuk Seri Najib Tun Razak.
Salim yang bersetuju dengan perancangan Syed Fazmi itu pula menyatakan bahawa dalam apa keadaan sekali pun Najib mesti dipenjarakan. – KOSMO! ONLINE.


80 institusi pendidikan Islam di Wilayah Persekutuan sudah berdaftar dengan Jawi
Oleh MOHD. HUSNI MOHD. NOOR

25 November 2022, 5:46 pm
PUTRAJAYA – Sebanyak 80 Institusi Pendidikan Islam Swasta (IPIS) di sekitar Wilayah Persekutuan sudah berdaftar dengan Jabatan Agama Islam Wilayah Persekutuan (Jawi) sehingga kini.
Jawi berkata, ia membabitkan 31 buah institusi tahfiz, lima buah sekolah menengah agama, sebuah
institusi pondok, 31 buah sekolah rendah agama dan 12 buah Kelas Al-Quran dan Fardu Ain (KAFA).
Menurutnya, pendaftaran itu penting demi memastikan kemudahan pembelajaran kondusif serta silibus yang ditawarkan selaras dengan pegangan akidah Ahli Sunnah wal Jamaah sekali gus memenuhi keperluan duniawi dan ukhrawi.
“IPIS berperanan dalam menyediakan peluang kepada anak-anak di Wilayah Persekutuan untuk mendapatkan pendidikan agama tersusun dan terancang,” katanya menerusi kenyataan akhbar hari ini.
Katanya, sepanjang tahun lalu, Majlis Agama Islam Wilayah Persekutuan (MAIWP) memperuntukkan dana berjumlah RM25 juta bertujuan melancarkan pengurusan IPS di bawah selian Jawi.
Terdahulu, Jawi telah menganjurkan program sesi Townhall Pengurusan Institusi Pendidikan Islam Swasta (IPIS) Wilayah Persekutuan di Masjid Wilayah Persekutuan susulan Persidangan Jawatankuasa Penyelarasan Pendidikan Islam Kebangsaan (JPPIK) Kali ke-57.

Program itu dikendalikan Pengerusi Jawatankuasa Penyelarasan Pendidikan Islam Kebangsaan, Majlis Kebangsaan bagi Hal Ehwal Agama Islam Malaysia (MKI), Tan Sri Alimuddin Mohd. Dom.
Program itu penting bagi berkongsi maklumat berkaitan dasar-dasar semasa Pendidikan Islam serta menjadi platform bagi mendapatkan pandangan dan cadangan penambahbaikan IPS di Wilayah Persekutuan. -KOSMO! ONLINE


Baucar Jom Shopping Perayaan Selangor dinaikkan RM200
Oleh MOHAMAD NAUFAL MOHAMAD IDRIS

25 November 2022, 5:42 pm
SHAH ALAM – Bantuan Baucar Jom Shopping Perayaan di Selangor akan ditingkatkan kepada RM200 tahun depan berbanding RM100 sebelum ini.
Menteri Besar Selangor, Datuk Seri Amirudin Shari berkata, kriteria had pendapatan isi rumah bagi penerima manfaat akan ditingkatkan daripada RM2,000 kepada RM3,000 sebulan.
“Ini akan memberikan manfaat kepada 82,400 orang dengan peruntukkan keseluruhan sebanyak RM16.48 juta.
“Langkah ini menunjukkan keprihatinan kerajaan negeri terhadap ekonomi dan keperluan rakyatnya,” katanya ketika membentangkan Belanjawan Selangor 2023, hari ini.
Kata beliau, program yang dijalankan sejak 2012 itu merupakan program bantuan yang dilaksanakan bersempena tiga perayaan utama iaitu Tahun Baru Cina, Hari Raya Aidilfitri dan Deepavali.
Tambah Amirudin, pada tahun lalu sebanyak RM7.3 juta telah diperuntukkan dan sejumlah RM7,083,900 telah dibelanjakan oleh seramai 70,995 penerima rakyat Selangor bagi tujuan pembelian barangan keperluan dalam menyambut perayaan masing- masing. -KOSMO! ONLINE


Muhyiddin sah tolak tawaran Anwar
Oleh MOHD RASDAN AHMAD

25 November 2022, 5:56 pm
PETALING JAYA – Pengerusi Perikatan Nasional (PN), Tan Sri Muhyiddin Yassin mengesahkan parti gabungannya itu tidak akan menyertai kerajaan yang diterajui Pakatan Harapan.
Bekas Perdana Menteri itu berkata, PN akan memainkan peranan sebagai pembangkang yang berwibawa untuk membawa suara rakyat ke Parlimen serta memastikan tadbir urus kerajaan yang berintegriti dan bebas rasuah selaras dengan prinsip prihatin, bersih dan stabil.
“Perikatan Nasional mengucapkan terima kasih kepada Datuk Seri Anwar Ibrahim, Perdana Menteri Malaysia, atas tawaran supaya Perikatan Nasional menyertai kerajaan Persekutuan pimpinan beliau.
“Namun, atas semangat untuk menyuburkan demokrasi dan melaksanakan peranan semak dan imbang yang berkesan dalam Parlimen Malaysia, PN berpendirian untuk tidak menyertai kerajaan yang diterajui oleh PH,” jelas beliau dalam satu kenyataan sebentar tadi.
Tambah beliau, demi untuk memastikan kestabilan politik dan kesejahteraan rakyat, Perikatan Nasional bersedia untuk merintis bentuk-bentuk kerjasama yang lain dengan kerajaan dalam ruang lingkup hubungan antara kerajaan dan pembangkang. -KOSMO! ONLINE.


Anwar tidak pertimbang jadi Menteri Kewangan
Oleh MOHD. HUSNI MOHD. NOOR

25 November 2022, 5:49 pm
PUTRAJAYA – Perdana Menteri, Datuk Seri Anwar Ibrahim tidak akan mempertimbang untuk memegang portfolio Menteri Kewangan bagi barisan Kabinetnya yang akan diumumkan kelak.
Bagaimanapun, katanya, beliau akan melihat segala kemungkinan sebelum membuat keputusan akhir mengenainya.
“Kami akan melihat segala kemungkinan tetapi buat masa ini, saya tidak akan pertimbang (memegang portfolio itu),” katanya kepada ketika ditemui selepas selesai solat Jumaat di Masjid Putra di sini, hari ini.
Beliau berkata demikian ketika ditanya pemberita sama ada akan memegang portfolio itu bagi mengecilkan saiz Kabinet pentadbirannya nanti.
Katanya, buat masa ini, keputusan mengenai jawatan menteri itu belum diputuskan lagi.
Ditanya mengenai pengalaman hari pertamanya sebagai Perdana Menteri, Anwar berkata, beliau akui sibuk dengan pelbagai isu yang perlu diselesaikan, meskipun baru beberapa jam memulakan tugasan rasmi.

“Bagus, sibuk dan dibebani dengan pelbagai isu yang perlu diselesaikan,” katanya ringkas.
Sebelum ini, Anwar pada sidang akhbar pertamanya semalam berkata, beliau mengesahkan akan mewujudkan dua jawatan Timbalan Perdana Menteri yang bakal diisi wakil daripada Barisan Nasional (BN) dan Gabungan Parti Sarawak (GPS).
Anwar dilantik sebagai Perdana Menteri Ke-10 dengan sokongan tiga gabungan utama itu Pakatan Harapan (PH), BN dan GPS.
Ia turut disertai Gabungan Rakyat Sabah (GRS), Parti Warisan (Warisan), Parti Bangsa Malaysia (PBM) dan Bebas.- KOSMO! ONLINE


Pemandu profesional disaman RM125, Ferrari milik rakan ‘total lost’
Oleh KOSMO!

25 November 2022, 5:57 pm
BANGKOK – Seorang pelumba kereta profesional berdepan saman 1,000 baht (RM125) selepas kereta Ferrari merah milik rakan yang dipandunya merempuh sebatang pokok di Bangkok, Thailand, lapor laman berita Thaiger.
Nawin ‘Gaga’ Yasri, 44, dihantar ke hospital setelah bahagian belakang badannya cedera, manakala kereta mewah berharga 25 juta baht (RM3.13 juta) itu disahkan ‘total lost’ (musnah sepenuhnya).
Setelah mendapat laporan, pegawai dari Balai Polis Don Mueng bergegas ke Jalan Phahonyothin, Bangkok untuk menyelamatkan Nawin daripada kereta Ferrari F8 Tributo itu kelmarin.
Dia hilang kawalan semasa memandu dan terbabas, manakala pokok yang dilanggar menghempap kereta tersebut. Nawin kemudian dihantar ke Hospital Paolo Kaset untuk rawatan.
Kereta itu milik rakannya, Weerakard Dokchan yang juga merupakan seorang pelumba kereta dan pemilik syarikat World Pump (Thailand) Co., Ltd.
Nawin berkata, dia ingin membelok ke kanan ke arah sebuah stesen minyak tetapi kereta itu terbabas di atas jalan dan melanggar pokok.

Akhbar Siamrath melaporkan bahawa Nawin berdepan denda sehingga 1,000 baht (RM125) kerana memandu secara melulu.
Pegawai penyiasat memberitahu bahawa Nawin akan disoal sekali lagi selepas pulih daripada kecederaan untuk mengetahui sama ada dia ada melanggar undang-undang trafik yang lain.
Nawin pelumba sukan permotoran profesional bersama Puma Inforlife Team PTT. – Agensi


Elizabeth Tan derita autoimun, risau susah hamil
Oleh HANISAH SELAMAT

25 November 2022, 5:21 pm
KUALA LUMPUR – Penyanyi dan pelakon, Elizabeth Tan yang menderita penyakit autoimun sejak kecil bimbang andai kondisi kesihatan dilalui menyukarkannya hamil atau menurunkan genetik tersebut kepada zuriat.
Katanya, perkara tersebut memberikan tekanan apatah lagi penyakit autoimun mencetuskan masalah Alopecia atau keguguran rambut kritikal serta keadaan kulit bercapuk.
“Jika ikut perancangan, saya dan suami mahu memulakan keluarga tahun depan memandangkan kerjaya kami sudah semakin stabil. Kami sedia menimang cahaya mata selepas setahun berkahwin.
“Namun saya berdepan penyakit autoimun iaitu sistem imun menyerang sel atau tisu sendiri yang dikesan sejak berusia setahun mengakibatkan masalah kulit serta tona tidak sekata,” katanya.
Dedah Elizabeth atau mesra disapa Lizzy, gejala penyakit tersebut iaitu tompokan botak muncul sejak empat tahun lalu sehingga mengakibatkan dia berdepan kurang keyakinan diri.
“Dalam tempoh empat tahun, sudah 12 tompokan botak terjadi.

“Sebagai wanita yang bergelar isteri, saya juga ingin merasai nikmat menjadi ibu, tetapi dihimpit rasa takut andai susah mengandung atau anak kami mewarisi penyakit ini,” katanya.
LIZZY dan suaminya yang berkahwin pada Mac 2021 kini sudah bersedia bergelar ibu dan bapa.
Tiada ubat untuk pulih daripada gejala Alopecia selain hanya perlu bergantung dengan krim steroid bagi mengelakkannya terus merebak.
Akui pelakon filem Abang Long Fadil 3 itu lagi, perasaan sedih dan tertekan dirasai setiap kali tompokan botak baharu timbul mengakibatkan dia lebih selesa memendam masalah tersebut.
“Sudah lama berlaku namun baru sekarang saya sedia berkongsi kepada umum supaya orang ramai memahami ada dalam kalangan kita berhadapan penyakit ini.
“Saya bukan berahsia, sebaliknya tidak mahu menagih simpati walaupun kadang kala rasa kurang keyakinan diri,” ujarnya.
Lizzy berkata demikian ketika ditemui ketika sidang akhbar Festival Filem Malaysia ke-32 (FFM32) di Hotel Swiss Garden, di sini, hari ini.
Tambah penyanyi lagu Knock Knock itu lagi, disebabkan masalah dihadapinya, dia terpaksa menolak tawaran membintangi sebuah filem yang memerlukannya memotong rambut pendek seperti lelaki.
“Pada awalnya, saya sudah bersetuju kerana hanya perlu memakai rambut palsu, namun terpaksa melupakan hasrat tersebut selepas diminta memotong rambut.
“Bukan tolak mentah-mentah kerana saya telah kosongkan jadual bulan ini dan Disember untuk menjalani penggambaran, sayangnya bukan rezeki saya.
“Saya takut rambut lambat tumbuh dan Alopecia kembali menyerang selepas potong rambut pendek. Jika mahu berbuat demikian pun biarlah pengorbanan ini berbaloi,” katanya lagi.
Terdahulu, Lizzy mendirikan rumah tangga dengan Dr. Siew Jim, 32, yang juga ahli perniagaan pada 21 Mac 2021. – KOSMO! ONLINE


Aminuddin sukacita jika Mohamad jadi TPM
Oleh ZAKKINA WATI AHMAD TARMIZI

25 November 2022, 5:34 pm
SEREMBAN: Menteri Besar Negeri Sembilan, Datuk Seri Aminuddin Harun mengakui beliau gembira jika Ahli Parlimen Rembau yang juga Timbalan Pengerusi Barisan Nasional (BN). Datuk Seri Mohamad dilantik sebagai Timbalan Perdana Menteri (TPM) dalam pembentukan kerajaan perpaduan negara.
Beliau yang juga Pengerusi Pakatan Harapan (PH) Negeri Sembilan berkata, berdasarkan pengalaman dan ketokohan yang ada pada Mohamad, beliau yakin Timbalan Presiden UMNO itu boleh diketengahkan untuk jawatan tersebut.
“Secara peribadi, beliau (Mohamad) orang Negeri Sembilan jadi saya lagi suka beliau jadi Timbalan Perdana Menteri. Beliau tokoh dalam parti UMNO dan berpengalaman, di peringkat negeri saya memang menyokong.
“Mengenai jawatan itu terserah kepada Allah S.W.T dan jika diikut semua layak,” katanya kepada pemberita sebelum beliau menghadiri sesi Persidangan Keempat (Belanjawan), Penggal Kelima, Dewan Undangan Negeri (DUN) Negeri Sembilan Ke-14 di sini.
Semalam, Perdana Menteri, Datuk Seri Anwar Ibrahim menyatakan, jawatan orang nombor itu bakal diisi parti rakan kerajaan perpaduan iaitu daripada BN dan Gabungan Parti Sarawak (GPS).
Media hari ini melaporkan, Mohamad antara yang disebut-sebut bakal dilantik sebagai Timbalan Perdana Menteri dan beberapa kementerian strategik juga mungkin akan diisi oleh beberapa tokoh besar dari BN serta GPS selain pemimpin dari PH. – KOSMO! ONLINE


Banjir: Lelaki lumpuh antara 78 mangsa di Bestari Jaya
Oleh ISKANDAR SHAH MOHAMED

25 November 2022, 4:53 pm
KUALA SELANGOR – Seorang lelaki lumpuh akibat kemalangan antara 78 mangsa banjir yang masih ditempatkan di pusat pemindahan sementara (PPS) di Bestari Jaya di sini, sejak lima hari lalu.
Kesemua mangsa terdiri daripada 25 keluarga itu kini berteduh di Dewan Majlis Perbandaran Kuala Selangor (MPKS) Bestari Jaya.
Seorang mangsa banjir, Khalijah Kamaruddin, 66, berkata dia bersama anaknya, Mohd. Radzuan Zamanhari, 34, terpaksa berpindah selepas kediaman mereka dinaiki air di Kampung Kuantan di sini, Isnin lalu.
“Pada awalnya, saya sukar berpindah ke PPS kerana anak (Mohd. Radzuan) lumpuh separuh badan akibat kemalangan di tempat kerja dua bulan lalu.
“Namun, paras air semakin meningkat sehingga ke betis dan terpaksa akur dengan arahan pihak berkuasa,” katanya ketika ditemui di PPS itu hari ini.
Menurutnya, banjir kali ini dianggap terburuk dan masih tidak surut sepenuhnya kerana faktor cuaca.

“Saya amat berharap kami dapat segera pulang ke rumah untuk meneruskan kehidupan seperti biasa.
“Terima kasih kepada pihak berkuasa seperti bomba dan Angkatan Pertahanan Awam (APM) yang membantu menyelamatkan mangsa banjir sebelum ini,” katanya.
Bagi seorang lagi mangsa banjir mahu dikenali sebagai Nazeem, 38, dia sekeluarga akan sentiasa mematuhi arahan pihak berkuasa untuk kekal di PPS tersebut.
“Tiada gunanya pulang ke rumah jika banjir kembali berulang sekali gus membahayakan keselamatan mangsa.
“Cuaca terutama hujan lebat juga masih tidak menentu dan kami akan menunggu paras air surut sepenuhnya,” katanya. -KOSMO!ONLINE


Bimbingan bisnes buat Nana Mahazan hijrah
Oleh KOSMO!

25 November 2022, 4:23 pm
KUALA LUMPUR – Siapa sangka, ilmu bimbingan dalam bisnes menjadi titik tolak penghijrahan pengacara Nana Mahazan untuk berubah menjadi insan yang lebih baik.
Menurut Pengasas Nana Mahazan Beauty itu, dia umpama dalam pencarian jiwa ketika dibimbing oleh Mentor Usahawan, Datuk Wira Dr. Azizan Osman.
“Hijrah saya bila belajar dan apabila Dr. Azizan tunjukkan yang apapun berlaku atas izin Allah SWT.
“Kita sebagai hamba perlu buat apa untuk mengembirakan-Nya,” katanya dalam sebuah video yang dikongsikan dalam laman Facebook Azizan Osman Official baru-baru ini.
Nana Mahazan merupakan salah seorang daripada lebih 300 usahawan yang mendapatkan pementoran Titanium untuk terus perkukuhkan dan mengembangkan lagi bisnes ke tahap lebih tinggi.
Dr. Azizan bersama RichWorks International Sdn. Bhd. menyediakan solusi end to end keusahawanan yang sudah melatih dan membimbing bangsa usahawan di negara sejak 2008 lagi.

Nana menambah, secara jujurnya beliau belajar lebih tentang agama dengan Dr. Azizan.
“Saya sertai bagi belajar bisnes namun dalam masa sama belajar tentang betapa cantiknya Islam itu.
“Nana tahu mengapa kita perlu kaya. Sebab kita faham apa tujuan yang bukan saja untuk dunia tetapi juga membina akhirat,” luahnya lagi.
Bagi netizen yang kata bermacam-macam, Nana faham keadaan mereka kerana tidak tahu apa yang berlaku bila dibimbing Dr. Azizan dan RichWorks.
“Bukan saja dengan bisnes, kami (ahli Titanium) mulakan hari dengan bacaan Ratib Al-Attas dan diikuti tazkirah setiap hari yang menjadi makanan jiwa,” ujarnya. – KOSMO! ONLINE


Berat badan dorong Qayra buat bisnes
Oleh KOSMO!

25 November 2022, 5:00 pm
BERAT badan naik mendadak selepas melahirkan anak sulung selain menjadi bahan percakapan orang menjadi titik tolak kepada perniagaan kecil-kecilan wanita kelahiran Kelantan ini.
Perkara tersebut berlaku sekitar empat tahun lalu yang mana bermula daripada episod ‘hitam’ itu, Noor Faqirah Abdullah nekad untuk menurunkan semula berat badannya kepada bentuk ideal.
Katanya, tanpa berfikir panjang, dia yang memang minat dan tidak malu berniaga sejak kecil memberanikan diri untuk mengeluarkan sebuah produk sendiri berasaskan herba.
Berbekalkan wang simpanan dan duit raya anak sulung, dia menggunakan kesemuanya sebagai modal permulaan untuk produk sulung keluarannya, Herba Kurus Tradisi.
“Bermodalkan duit raya anak serta duit simpanan sendiri, saya tekad keluarkan produk pertama keluaran sendiri.
“Saya jual dan saya cuba serta makan sendiri produk tersebut dan berjaya turunkan berat badan sebanyak 15 kilogram dalam masa beberapa bulan.
“Sejak dari dan sejak itu, ramai kenalan terdekat mula perasan dan bertanya apa produk yang saya makan dan amalkan hingga dapat bentuk badan ideal walaupun sudah bergelar ibu.
NOOR FAQIRAH atau Qayra nekad mendapatkan bentuk badan ideal sekali gus memulakan perniagaan herba pelangsingan sejak tiga tahun lalu.
Tambah Noor Faqirah atau lebih mesra disapa Qayra, semasa menjadi suri rumah sepenuh masa dan menjaga anak, banyak juga mulut-mulut jahat yang mengatakannya hanya duduk makan dan mengharapkan duit suami tanpa berbuat apa-apa.
“Selepas berkahwin, ada yang perli kata saya nu hanya gunakan duit suami dan harapkan 100 peratus kepada suami tanpa berbuat apa-apa/
“Jadi perlian dan kata-kata nista itu juga menjadi titik tolak kepada saya untuk membantu suami dengan menjalankan perniagaan sendiri walau pada awalnya hanya dari rumah,” ujarnya.
Bercerita mengenai cabaran dan asam garam yang dilalui dalam berbisnes, ibu kepada dua cahaya mata ini mengakui, pasti ada rintangan serta halangan dalam apa jua pekerjaan yang kita lakukan terutama perniagaan.

“Jatuh bangun dalam bisnes adalah perkara yang pasti akan berlaku untuk mana-mana peniaga.  Jadi tipulah kalau saya taj pernah laluinya. Saya pernah ditipu pembekal sehingga RM50,000.
“Masa tu, produk tengah mendapat nama dan kebetulan dalam musim pandemik. Jadi kilang kekurangan bahan mentah untuk proses stok dan saya terpaksa dapatkan daripada pembekal lain yang tidak dikenali.
“Seperti mana produk lain yang popular di pasaran, produk saya juga tidak terkecuali dibuat tiruan. Mereka keluarkan produk dengan logo, jenama dan rekaan yang sama dengan produk keluaran Qayra Beauty,” katanya.
SYARIKAT baharu sahaja mengeluarkan produk kesembilan iaitu QB For Men.
Ditanya mengenai siapa sumber inspirasi, Noor Faqirah memberitahu, ayahnya merupakan orang penting yang secara tidak langsung memperkenalkan formula herba bagi produknya.
Bercakap mengenai perancangan, dia yang juga merupakan pengasas berkata, syarikat optimis untuk menambah bilangan ejen sedia ada daripada 6,000 kepada 20,000 orang pada tahun hadapan.
WANITA kelahiran negeri Che Siti Wan Kembang ini optimis bagi menambah bilangan ejen daripada 6,000 kepada 20,000 orang menjelang tahun hadapan.
Pada masa sama, syarikat juga baharu mengeluarkan produk kesembilan yang dirumus khas buat kaum lelaki, QB For Men iaitu UK Gel dan UK Coffee. – KOSMO! ONLINE


Aeril Zafrel risau ‘anxiety’, tangguh lawat Nad Zainal
Oleh NUR EMIRA SAIZALI

25 November 2022, 4:30 pm
KUALA LUMPUR – Berhasrat untuk melawat aktres Nad Zainal yang kini dirawat di hospital, pelakon Aeril Zafrel bagaimanapun terpaksa menangguhkan niat tersebut kerana risau akan diserang keresahan melampau atau anxiety.
Kata Aeril, 34, masalah tersebut tercetus kerana pengalaman peribadi yang pernah dilaluinya sebelum ini.
“Sebenarnya saya ada anxiety bila melihat seseorang dalam keadaan sakit.
“Memang ada niat nak melawat Nad di hospital tetapi pada masa sama risau masalah tersebut menyerang semula,” katanya kepada Kosmo! Online ketika ditemui pada Viu Upront 2023 di sini, semalam.
Kongsi pemilik nama penuh Suhairil Sunari, 34, itu, masalah keresahan tersebut akan membuatkannya berrasa kurang senang terutama ketika melawat orang sakit.
“Saya rasa sesetengah orang faham perasaan itu macam mana iaitu apabila kita datang menziarahi orang sakit, akan wujud rasa tak senang.

“Apapun, insya-Allah. Saya memang nak melawat Nad. Kalau ada masa, saya akan cuba ke hospital,” katanya lagi.
Pelakon drama Jibril itu pada masa sama turut menyeru semua pihak sentiasa mendoakan Nad agar diberikan kesembuhan oleh Allah SWT.
“Ketika dengar dia dimasukkan ke Unit Rawatan Rapi (ICU), memang terkejut sangat sebab nampak dia seperti tiada sebarang penyakit sebelum ini.
“Tambahan pula, Nad merupakan anak tunggal dan semestinya perkara itu satu dugaan yang berat untuk keluarganya.
“Malah, dia pun ada anak-anak yang memerlukannya. Teruskan berdoa untuk dia sebab dengan doa sahaja yang boleh menyelamatkan dia,” jelasnya.
Sebelum ini, Aeril dan Nad pernah bekerjasama membintangi sebuah telefilem berjudul Mengharap Sebuah Keredaan sekitar 2017.
Isnin lalu, Nad atau nama penuhnya Farah Nadia Zainal Abidin, 32, mengejutkan ramai apabila dimasukkan ke sebuah pusat perubatan swasta di ibu negara kerana jangkitan pada paru-paru.
Kemudian pada Selasa lalu, dia dilaporkan mengalami pendarahan pada paru-paru dan perlu ditidurkan. – KOSMO! ONLINE


Piala Malaysia 2022: LRT operasi hingga 1 pagi
Oleh AZMI NORDIN

25 November 2022, 5:08 pm
PETALING JAYA – Sempena Perlawanan Akhir Piala Malaysia 2022 esok, waktu operasi perkhidmatan di Stesen Transit Aliran Ringan (LRT) Bukit Jalil akan dilanjutkan sehingga pukul 1 pagi.
Rapid Rail dalam kenyataannya berkata, lanjutan waktu itu bagi menyokong keperluan pengguna untuk menyaksikan perlawanan akhir TM Piala Malaysia.

“Orang ramai dinasihat menggunakan kad Touch ‘N Go untuk memudahkan perjalanan yang lebih lancar.
“Operasi stesen-stesen sambungan akan juga turut dilanjutkan bagi membawa penumpang ke destinasi akhir,” katanya dalam kenyataan hari ini.
Terdahulu, polis menjangkakan seramai 80,000 penonton dijangka membanjiri SNBJ bagi menyaksikan perlawanan akhir Piala Malaysia 2022 antara Johor Darul Ta’zim (JDT) dan Selangor FC di sini, malam esok.
Ketua Polis Daerah Cheras, Asisten Komisioner Zam Halim Jamaluddin berkata, pihaknya akan membuat pemeriksaan ketat di setiap pintu masuk.

Jelasnya, ini bagi memastikan tiada barang larangan dan berbahaya dibawa masuk oleh penyokong. -KOSMO! ONLINE.


Majikan digesa beri cuti Isnin depan
Oleh EDDY AQMAL MOHAMED HAMIDI

25 November 2022, 4:23 pm
PUTRAJAYA – Majikan di Malaysia digesa untuk memberikan cuti kepada para pekerja Isnin depan susulan pengisytiharan cuti umum pada tarikh tersebut oleh Perdana Menteri, Datuk Seri Anuar Ibrahim, semalam.
Kementerian Sumber Manusia berkata, cuti berkenaan telah diisytiharkan di bawah Seksyen 8, Akta Hari Kelepasan 1951 (Akta 369) yang juga merupakan cuti umum diperuntukkan kepada pekerja di sektor swasta menurut Seksyen 60D(1)(b) Akta Kerja 1955.
“Sehubungan dengan itu, majikan boleh memberikan cuti pada Isnin bertarikh 28 November atau boleh menggantikan mana-mana hari lain sebagai ganti cuti umum bergaji kepada pekerja.
“Majikan dikehendaki berbincang dengan pekerja mereka sama ada memilih tarikh tersebut sebagai cuti umum atau menggantikannya dengan tarikh yang lain,” kata kementerian itu dalam satu kenyataan hari ini.
Tambah kenyataan itu, sekiranya tiada penggantian, pekerja yang bekerja pada tarikh tersebut layak menerima kadar gaji bagi cuti umum.
“Kementerian menggesa majikan untuk memenuhi pemberian hari cuti umum tambahan tersebut kepada para pekerja,” tegasnya.

Terdahulu, Kosmo! Online semalam melaporkan Anwar mengumumkan hari cuti umum pada Isnin susulan kejayaannya menerajui kerajaan baharu.
Anwar pada sidang akhbar pertamanya sebagai Perdana Menteri semalam berkata, beliau sudah berjanji untuk melaksanakan cuti pada Isnin.- KOSMO! ONLINE


10 ejen ‘bookie’ Piala Dunia Qatar diberkas
Oleh KHAIRUL MOHD. ALI

25 November 2022, 4:26 pm
JOHOR BAHRU – Polis Johor telah menahan seramai 10 suspek yang dipercayai merupakan ejen ‘bookie’ melibatkan perjudian bola sepak sempena Piala Dunia Qatar 2022 yang sedang berlangsung ketika ini.
Ketua Polis Johor, Datuk Kamarul Zaman Mamat berkata, kesemua mereka yang ditahan merupakan lelaki warga tempatan dan berusia antara 22 hingga 43 tahun.
Menurut beliau, mereka ditahan menerusi 10 serbuan berasingan yang dijalankan menerusi Op Soga sejak 21 November hingga semalam.
“Kesemua yang ditahan terlibat sebagai ejen bookie pertaruhan dengan nilai kredit keseluruhan yang mencecah sehingga RM1.059 juta.
“Antara lain yang dirampas termasuklah wang tunai bernilai RM9,730, 10 telefon bimbit termasuk sim kad dan buku memo yang mempunyai catitan disyaki bagi pertaruhan sempena Piala Dunia Qatar 2022.
“Kejayaan operasi ini sebahagian besar merupakan hasil risikan dijalankan polis Johor dan aduan serta maklumat yang diterima daripada orang awam,” katanya dalam satu kenyataan, di sini hari ini.

Tambah Kamarul Zaman, kesemua suspek dikenakan reman dan disiasat mengikut Seksyen 6(1), Seksyen 6(3) dan Seksyen 4(1)(d) Akta Pertaruhan 1953.
“Ops Soga ini dijalankan bermula 21 November lalu sehingga 19 Disember depan, bertujuan untuk membenteras gejala pertaruhan dan perjudian membabitkan Piala Dunia Qatar 2022.-KOSMO! ONLINE


DRB-HICOM, EON hadiahkan kereta untuk Fauziah Nawi
Oleh SITI A'ISYAH SUKAIMI

25 November 2022, 4:41 pm
KUALA LUMPUR – Jerih perih dan sumbangan seniwati, Fauziah Nawi kepada industri hiburan tanah air sepanjang kariernya sehingga kini, terbalas menerusi penyerahan hadiah kenderaan Mitsubishi Xpander oleh Edaran Otomobil Nasional Berhad (EON).
Hadiah tersebut diserahkan kepada pelakon veteran itu selepas Fauziah atau mesra dipanggil ibu, dinobatkan Tokoh Seri Angkasa pada Anugerah Seri Angkasa 2022 pada 30 Oktober lalu di Putrajaya.
Ketua Komunikasi Strategik Kumpulan DRB-HICOM, Mahmood Razak Bahman berkata, pihaknya melalui anak syarikat iaitu EON berbesar hati dapat menjadi sebahagian daripada Anugerah Seri Angkasa 2022 dan diberi peluang menyokong bakat tempatan Malaysia.
“Ketika berada di pentas majlis anugerah, ibu (Fauziah) menceritakan keadaan keretanya sebelum ini, membuatkan kami berasa bersyukur dan berbesar hati dapat menghadiahkan Xpander.
“Sebenarnya DRB-HICOM tidak tahu siapa yang akan menerima hadiah tersebut. Cuma kami diberitahu ia hadiah untuk tokoh. Apabila berada pada majlis itu, baru saya faham selepas ibu bercerita di atas pentas dengan sebak,” katanya.
Beliau berkata demikian pada majlis penyerahan Mitsubishi Xpander oleh EON kepada Fauziah di sini hari ini.

Dalam pada itu, Mahmood berkata, pihaknya berbesar hati dapat memainkan tanggungjawab sosial korporat (CSR) sekali gus mengalu-alukan penyertaan syarikat-syarikat lain tampil membantu mereka yang menyumbang kepada industri hiburan tanah air.
Sementara itu, Fauziah bersyukur menerima hadiah kereta tersebut dan ia akan digunakan sebaik-baiknya dalam urusan kehidupan harian.
“Saya sudah bertahun-tahun tidak memandu, tetapi masih ‘menghidupkan’ lesen memandu. Lesen saya ‘hidup’ sampai tahun 2024.
“Sebelum ini saya pernah cuba cabutan bertuah untuk mendapatkan kereta, tetapi tidak berjaya. Alhamdulillah, saya bersyukur kerana ini rezeki untuk saya,” ujarnya. – KOSMO! ONLINE


120 hotspot pencerobohan, pemburu haram di Hutan Simpan Kekal di Perak
Oleh ASLIZA MUSA

25 November 2022, 4:34 pm
IPOH – Jabatan Perhutanan Perak mengenal pasti 120 kawasan hotspot pencerobohan dan pemburuan haram di kawasan Hutan Simpan Kekal (HSK) di daerah Kuala Kangsar, Hulu Perak serta Larut, Matang dan Selama.
Timbalan Ketua Pengarah Perhutanan Semenanjung Malaysia (Dasar dan Perancangan), Datuk Zahari Ibrahim berkata, lokasi itu dikesan berdasarkan risikan dan maklumat awal oleh Seksyen Penguatkuasaan Hutan dan pasukan penguatkuasaan di Pejabat Hutan Daerah.
Katanya, lokasi berkenaan merupakan kawasan berisiko dalam aktiviti kesalahan hutan dan hidupan liar, pencerobohan hutan dan penerokaan hasil mineral terutama biji timah.
“Kawasan hotspot itu merupakan lokasi dalam Hutan Simpan Kekal yang diberi tumpuan menerusi operasi bersepadu Spatial Monitoring and Reporting Tool (SMART) Negeri Perak.
“Kawasan-kawasan itu termasuk di Hutan Simpan Amanjaya, Hutan Simpan Temenggor dan Hutan Simpan Bintang Hijau. Kebanyakannya adalah lokasi yang pernah kita periksa sebelum ini,” katanya pada sidang akhbar selepas Majlis Penutup SMART Negeri Perak di Kompleks Latihan Perhutanan Sungai Siput di sini hari ini.
Menurut beliau, menerusi operasi itu, pihaknya mendapati kebanyakan lokasi hotspot berkenaan dilihat tidak aktif dan ini membuktikan keberkesanan operasi sama yang dijalankan Ogos lalu.

Dalam perkembangan sama beliau berkata, beberapa lorong tikus yang menjadi laluan bagi kegiatan penerokaan dan pemburuan haram di sepanjang jalan Gerik-Jeli turut dikenal pasti.- KOSMO! ONLINE


Kawasan selamat banjir 500 kenderaan di LKSA
Oleh ABDUL RAZAK IDRIS

25 November 2022, 4:30 pm
SHAH ALAM – Syarikat Projek Lintasan Kota Holdings Sdn. Bhd. (Prolintas) dan Majlis Bandaraya Shah Alam (MBSA) akan bekerjasama mewujudkan kawasan selamat banjir untuk 500 kenderaan sepanjang Lebuh Raya Kemuning Shah Alam (LKSA), di sini.
Timbalan Datuk Bandar, Shah Alam Mohd. Rashidi Ruslan berkata, bagi merealisasikannya pihak MBSA akan membina tanjakan di laluan kecemasan kira-kira 20 meter dari kawasan Taman Sri Lembayung ke kawasan Rehat & Rawat Tol Taman Sri Muda.
Katanya, turut dibina adalah satu unit pintu pagar pada kedudukan pagar antara laluan sikal arah Taman Sri Lembayung bagi membolehkan laluan kecemasan itu boleh dilalui kenderaan awam dan kenderaan penyelamat.
“Prolintas pula akan membenarkan kenderaan dari kawasan yang terjejas banjir luar biasa untuk menggunakan laluan kecemasan yang telah dibina untuk ke laluan LKSA termasuk tanpa dikenakan tol.
“Petugas Prolintas juga harus berada kesiapsiagaan tinggi dengan boleh dihubungi bila-bila masa dan membantu mengawal lalulintas di kawasan atau laluan lebuh raya semasa banjir luar biasa,” katanya selepas majlis menandatangani Memorandum Persefahaman (MoU) Pelan Tindakan Banjir di LKSA, hari ini.
Prolintas diwakili Pengurus Besar Operasi Lebuh raya, Azmee Nin dalam MoU tersebut.

Mengulas lanjut Mohd. Rashidi berkata, pembinaan struktur menghalang kemasukan air parit utama ke LKSA di Seksyen 23 juga akan dilakukan dalam mitigasi banjir itu.
“Aliran air dari LKSA juga akan diuruskan supaya terus mengalir ke sungai atau ke sistem perparitan dengan sempurna dan lancar bagi mengelakkan air bertakung di permukaan jalan,” katanya. -KOSMO! ONLINE


Piala Malaysia: JDT juara tewaskan Selangor 2-1
Oleh MUHAMAD ARDIE PUTRA SUHAIMI dan MOHD. FITRIE MUHAMAD

26 November 2022, 11:10 pm
HASRAT pasukan Johor Darul Ta’zim (JDT) ‘sapu bersih’ semua kejuaraan domestik Liga Malaysia (Liga M) musim ini menjadi kenyataan selepas menjulang trofi Piala Malaysia dengan menewaskan Selangor 2-1 pada pentas final sebentar tadi.
Pada aksi di Stadium Nasional Bukit Jalil itu, skuad Harimau Selatan kendalian Hector Bidoglio membariskan kesebelasan dengan jentera serangan berbisa terdiri daripada Bergson da Silva, Arif Aiman Hanapi dan Fernando Foristieri.
Skuad Selangor bimbingan Tan Cheng Hoe juga membariskan pemain utama seperti Herlison Caion, Brendan Gan dan Mukhairi Ajmal dalam usaha memburu trofi Piala Malaysia buat kali ke-34.
Namun, Caion mensiakan peluang keemasan selepas meraih peluang satu lawan satu sebanyak dua kali pada awal perlawanan tetapi percubaan yang dilakukan sedikit tersasar.
JDT dilihat ‘mati akal’ dengan tekanan yang diberikan oleh pasukan lawan sehingga mengakibatkan pertahanan, Matthew Davies melakukan kesilapan menjatuhkan Caion dalam kotak penalti pada penghujung babak pertama.
Kesempatan tersebut digunakan sepenuhnya oleh Caion untuk menjaringkan gol sekali gus menewaskan penjaga gol JDT, Farizal Marlias.

Namun, kegembiraan penyokong Merah Kuning tidak bertahan lama apabila Bergson menanduk masuk gol penyamaan pada masa kecederaan babak pertama hasil gerakan sepakan sudut yang diambil Arif Aiman.
Bersambung pada babak kedua, JDT dilihat lebih banyak mendominasi perlawanan dan berjaya menambah jaringan menerusi ledakan cantik yuang dilakukan oleh Forestieri pada minit ke-59.
Terdesak untuk memburu gol penyamaan, Cheng Hoe merombak pasukan dengan memasukkan pemain gantian seperti Aliff Haiqal Lau, Danial Asri, Syahir Bashah dan Nor Hakim Hassan.
Namun, pasukan JDT terus menguasai perlawanan dengan percubaan terbaik Selangor menerusi sepakan yang dilakukan oleh Danial Asri pada minit ke-84 tetapi mudah diselamatkan Farizal.
Keputusan 2-1 kekal sehingga tamat perlawanan sekali gus mengesahkan kejuaraan Piala Malaysia ketiga buat JDT selepas edisi 2017 dan 2019.
Malah, JDT telah melengkapkan gelaran trofi musim ini selepas terlebih dahulu menjulang Piala Sumbangsih, Piala FA dan Liga Super.
Selangor pula terus kemarau kejuaraan untuk tahun ketujuh dengan kali terakhir menjuarai trofi Piala Malaysia edisi 2015. – KOSMO! ONLINE


Bukan semua orang suka cuti
Oleh KOSMO!

26 November 2022, 11:13 pm
PETALING JAYA – Jika beberapa hari lalu dunia media sosial dibanjiri dengan isu-isu panas politik negara, malam ini ia berjaya ‘disejukkan’ dengan perlawanan akhir Piala Malaysia diantara Johor Darul Ta’zim (JDT) dan Selangor FC di Stadium Nasional Bukit Jalil (SNBJ).
Namun persamaannya kedua-dua situasi ini dapat dilihat apabila ada dalam kalangan peminat bola yang menuntut cuti jika pasukan kegemaran menang perlawanan.
Pengguna Facebook, Mohamad Hakim antaranya, cuba ‘mengusulkan’ cuti diberi jika Selangor FC muncul juara.
“Kalau Selangor menang, harapnya cutilah hari Selasa nanti,” ujarnya yang juga bekerja sebagai guru.
Namun agak mengejutkan apabila hantaran yang dijangka akan meraih sokongan netizen, mendapat reaksi sebaliknya.
“Jangan. Banyak sangat dah kerja tertangguh. Bungkusan pelanggan banyak tak bergerak. Minggu lepas punya pun kurier tak habis,” ujar Bibi Siti Nurba.

“Cuti tu okey tapi janji temu pesakit nak kena tukar lagi. Yang Isnin pun belum habis tukar,” kongsi Salina Ismail pula.
“Sumpah ni lawak, cuti, cuti, cuti. Sabar belum habis game cikgu,” komen Azimah Aziz.
“Janganlah anak-anak UPKK cikgu,” ujar Maimun Mohamad Ali.
Sebelumnya, Perdana Menteri, Datuk Seri Anwar Ibrahim mengumumkan hari cuti umum pada Isnin susulan kejayaannya menerajui kerajaan baharu. – KOSMO! ONLINE


Piala Dunia: Poland tangguh hajat Arab Saudi
Oleh KOSMO!

26 November 2022, 11:07 pm
AL RAYYAN – Arab Saudi terpaksa menunggu lebih lama untuk melayakkan diri ke pusingan 16 terbaik Piala Dunia 2022 selepas tewas 0-2 kepada Poland di Stadium Education City sebentar tadi.
Kekalahan itu menangguhkan hajat The Green Falcons yang hanya memerlukan kemenangan dalam aksi tersebut untuk mengesahkan slot awal ke pusingan kalah mati.
Begitupun, peluang Arab Saudi masih terbuka susulan kemenangan mengejut 2-1 ke atas juara Copa America, Argentina sebelum ini,
Kini, gergasi Asia di ranking ke-51 dunia itu tiada pilihan selain wajib menewaskan Mexico dalam aksi terakhir Kumpulan B di Stadium Lusail pada 1 Disember ini.
Dalam aksi sebentar tadi, Poland terlebih dahulu membuka tirai jaringan menerusi percubaan Piotr Zielinski menewaskan penjaga gol Arab Saudi, Mohammed Al-Owais pada minit ke-39.
Bagaimanapun, skuad bimbingan Herve Renard itu berpeluang menyamakan kedudukan tetapi sepakan penalti Salem Al Dawsari berjaya dinafikan penjaga gol Poland, Wojciech Szczesny pada penghujung babak pertama.

Arab Saudi yang tidak pernah melepasi peringkat kumpulan sejak lolos ke pusingan 16 terbaik pada edisi 1994 di Amerika Syarikat, menggandakan asakan di separuh masa pertama.
Begitupun, ia masih gagal untuk menewaskan Szczesny yang beraksi cukup cemerlang untuk memastikan gawang Poland kebal tanpa bolos.
Segalanya sudah terlambat buat Arab Saudi apabila kesilapan pertahanan membolehkan penyerang prolifik Barcelona, Robert Lewandowski meledak gol kedua buat Poland pada minit ke-82.
Ia adalah gol pertama Lewandowski di pentas Piala Dunia selepas gagal melakukannya dalam tiga perlawanan bersama Poland sewaktu edisi 2018 di Rusia.
Bagi Poland, kemenangan itu amat berharga kerana ia kembali menghidupkan peluang mereka selepas terdahulu sekadar seri 1-1 dengan Mexico.
Namun, tugasan mencabar menanti skuad bimbingan Czeslaw Michniewicz itu perlu berdepan Argentina yang turut mendambakan kemenangan untuk mara ke pusingan seterusnya. – KOSMO! ONLINE


Piala Malaysia: JDT terselamat daripada aib
Oleh MUHAMAD ARDIE PUTRA SUHAIMI dan MOHD. FITRIE MUHAMAD

26 November 2022, 10:10 pm
JARINGAN Bergson Da Silva pada masa tambahan babak pertama menyelamatkan Johor Darul Ta’zim (JDT) daripada detik sukar apabila menamatkan 45 minit pertama 1-1 di Stadium Nasional Bukit Jalil sebentar tadi.
Berdasarkan perkiraan atas kertas dan ramalan awal, segalanya lebih condong kepada Harimau Selatan sebaliknya cerita 45 minit pertama berpihak kepada Red Giants yang dilihat lebih bernafsu untuk memasuki bilik persalinan dengan kelebihan 1-0.
Sepanjang aksi berlangsung, trio Selangor, Mukhairi Ajmal Mahadi, Herlison Caion dan Hein Htet Aung menjadi tiga individu paling menonjol, namun peluang diperolehi gagal disempurnakan dengan jaringan.
Ketika aksi babak pertama hampir berakhir tanpa jaringan, pengadil bertugas, Nazmi Nasaruddin menghadiahkan sepakan penalti buat Selangor dan kesempatan pada minit ke-45 itu disempurnakan dengan baik oleh Caion.
Bagaimanapun, beberapa saat sebelum pengadil meniup wisel penamat, Bergson muncul tepat pada masanya untuk menghadiahkan gol penyamaan buat JDT. – KOSMO! ONLINE


Piala Malaysia: JDT, Selangor persiap jentera terbaik
Oleh MUHAMAD ARDIE PUTRA SUHAIMI dan MOHD. FITRIE MUHAMAD

26 November 2022, 8:29 pm
PASUKAN Johor Darul Ta’zim (JDT) mengekalkan kesebelasan terbaik untuk aksi final Piala Malaysia bertemu Selangor FC dengan jentera serangan berbisa terdiri daripada Bergson da Silva, Arif Aiman Hanapi dan Fernando Foristieri.
Benteng pertahanan skuad Harimau Selatan pula dibarisi oleh Matthew Davies, La’vere Corbin-ong, Shahrul Saad dan Feroz Baharudin.
Di jentera tengah pula kekal dikemudi trio ampuh menerusi Afiq Fazail, Natxo Insa dan Leandro Velazquez dengan penjaga gol, Farizal Marlias diberi penghormatan memakai lilitan kapten.
Namun, apa yang mengejutkan kali ini ketiadaan pemain sensasi skuad kebangsaan, Safawi Rasid dalam pasukan utama ataupun di bangku simpanan.
Sementara itu, kem Selangor kendalian Tan Cheng Hoe pula membariskan kesebelasan yang sama dengan formasi 4-4-2 dengan jentera serangan dibarisi duo import, Hein Htet Aung dan Herlison Caion.
Benteng pertahanan pula ampuh dengan kehadiran Quentin Cheng, Richmond Ankrah, Shahrul Nazeem Zulpakar, Fazly Mazlan.

Posisi enjin tengah kekal menjadi milik Brendan Gan, Mukhairi Ajmal Alex Agyarkwa dan Baha Abdelrahman
Dijangka 80,000 penyokong membanjiri SNBJ pada aksi final edisi ke-96 kali ini melibatkan Johor Darul Ta’zim (JDT) dan Selangor FC.
JDT kini memburu trofi Piala Malaysia buat kali pertama sejak edisi 2019 manakala Selangor pula mahu menamatkan penantian tujuh tahun selepas kali terakhir menang pada musim 2015. – KOSMO! ONLINE


Bayi lahir di McDonald’s digelar ‘Little Nugget’
Oleh KOSMO!

26 November 2022, 8:00 pm
ATLANTA, Georgia – Seorang wanita hamil yang sedang dalam perjalanan ke hospital melahirkan anak di sebuah restoran McDonald’s di negeri Georgia, Amerika Syarikat (AS) dengan bantuan beberapa pekerjanya, lapor akhbar Metro UK semalam.
Ketika kejadian, wanita berkenaan, Alandria Worthy menaiki kenderaan ke hospital pada Rabu lalu bersama tunangnya, Deandre Phillips apabila dia meminta untuk berhenti dan menggunakan tandas di restoran tersebut di Atlanta.
“Saya pergi ke tandas dan air ketuban saya pecah serta-merta,” kata Worthy.
Bagaimanapun, nasibnya baik apabila pengurus restoran tersebut pergi memeriksa keadaan wanita itu di tandas dan melihat apa yang berlaku.
“Dia berada di tandas dan terbaring sambil menjerit,” kata pengurus berkenaan, Tunisia Woodward ketika memberitahu 11 Alive News.
Dua kakitangan wanita, Keisha Blue-Murray dan Sha’querria Kaigler kemudian turut membantu wanita berkenaan melahirkan bayi tersebut.

Dalam pada itu, Phillips melangkah masuk ke dalam restoran tersebut untuk memeriksa tunangnya yang masih belum keluar tetapi kemudian mendapati dia sedang melahirkan anak.
Worthy dan Phillips menamakan bayi mereka, Nandi Ariyah Moremi Phillips tetapi kakitangan McDonald’s memberinya nama panggilan yang sesuai iaitu Little Nugget atau Nuget Kecil. – Agensi


Wanita lepas bayi digendong demi selamat anak jatuh sungai
Oleh KOSMO!

26 November 2022, 7:30 pm
JAKARTA – Seorang wanita di Indonesia melepaskan bayi dalam dukungannya secara tidak sengaja kerana panik untuk menyelamatkan seorang lagi anaknya yang terjun ke dalam sungai secara tiba-tiba, lapor laman berita Tribunnews semalam.
Video memaparkan kejadian tersebut dimuatnaik dalam akaun Instagram @memomedsos.
Rakaman dari televisyen litar tertutup (CCTV) itu memaparkan seorang wanita dan dua anaknya berada di tebing sungai.
Wanita itu bermain bersama anak-anaknya dengan mencelupkan kaki bayinya ke dalam air dan mengangkatnya semula. Seorang lagi anaknya kelihatan berdiri di sebelah wanita berkenaan.
Kanak-kanak tersebut dilihat memerhati ke arah sungai ketika ibunya bermain dengan adiknya.
Tidak lama selepas itu, dia secara tiba-tiba terjun ke dalam sungai.

Si ibu dilihat panik lalu melepaskan bayi yang digendongnya sebelum terjun ke dalam sungai untuk menyelamatkan anaknya. Bayi itu dilihat jatuh ke atas jalan dalam keadaan tertiarap.
Seorang wanita lain yang menyaksikan kejadian itu segera berlari menyelamatkan bayi tersebut. Dia terus mengangkatnya ketika bayi itu sudah menangis kerana terhantuk.
Si ibu yang terjun ke dalam sungai bertambah panik melihat kejadian itu. Dua penduduk lain kemudian datang ke arah mereka untuk memberi bantuan.
Video itu mendapat perhatian netizen di ruangan komen.
“Sakit betul bayi itu kerana terjatuh, tetapi tidak boleh salahkan si ibu kerana ia tindakan spontan. Harap bayi dalam keadaan baik,” kata seorang netizen. – Agensi


Penghantar makanan di Britain mahu mogok menjelang Krismas
Oleh KOSMO!

26 November 2022, 8:30 pm
LONDON – Rakyat Britain dijangka berdepan kesukaran untuk menempah makanan dari rangkaian restoran popular selepas beratus-ratus pekerja penghantar makanan bersetuju melancarkan mogok ketika musim perayaan Krismas, lapor akhbar Daily Star kelmarin.
Kakitangan syarikat Best Food Logistics, yang menghantar bekalan makanan penting dari restoran-restoran yang sangat digemari di Britain seperti KFC, Burger King, Pizza Hut dan Pret memutuskan untuk tidak bekerja.
Mereka mendakwa pemegang saham syarikat telah ‘menyorokkan’ keuntungan semasa pekerja bergelut untuk menampung kewangan di tengah-tengah krisis kos sara hidup.
Sekitar 76 peratus pekerja bersetuju menuntut tindakan industri dalam usaha mendapatkan kenaikan gaji, dengan hampir 400 pekerja bersedia menyertai mogok.
“Syarikat induk Best Food, Brooker dan Tesco, sedang menjana pendapatan secara signifikan. Pemegang saham menerima besar, manakala pekerja bawahan bergelut untuk memenuhi keperluan hidup.
“Apa yang dikehendaki oleh pekerja-pekerja ini adalah perjanjian gaji yang melindungi mereka daripada krisis kos sara hidup yang merugikan.

“Kini, beberapa restoran terkenal di Britain akan terjejas semasa perayaan Krismas,” kata pegawai kesatuan sekerja am Britain (GMB), Nadine Houghton. – Agensi


Piala Dunia: Australia hidupkan peluang selepas atasi Tunisia
Oleh KOSMO!

26 November 2022, 8:52 pm
AL WAKRAH – Jaringan tunggal pada pertengahan babak pertama sudah memadai buat Australia untuk memastikan kemenangan tipis 1-0 ke atas Tunisia pada aksi kedua Kumpulan D di Stadium Al Janoub sebentar tadi.
Selepas menyedari kekalahan akan menghantar The Socceroos pulang lebih awal, anak buah Graham Arnold pantas memanfaatkan kelebihan ketika berjaya mengekang setiap usaha lawan untuk buru gol penyamaan.
Bagaimanapun, Australia wajar berterima kasih kepada Mitchell Duke ketika penyerang kelab Jepun, Fagiano Okayama tenang untuk menyempurnakan peluang terhidang.
Terdahulu, kedua-dua pasukan turun dengan misi sama, memburu kemenangan sulung pada penampilan kali ini dan ia begitu terserlah apabila aksi 45 minit pertama berlangsung seimbang dengan kedua-duanya saling mengatur gerakan.
Sebaik memasuki separuh perjalanan babak pertama, gol yang dicari-cari Australia akhirnya muncul pada minit ke-23 menerusi Duke yang menyambut baik hantaran lintang Craig Goodwin.
Walaupun mendapat tekanan daripada pemain dan penyokong Tunisia, Australia jelas mempamerkan keberanian untuk memastikan kemenangan pertama di Piala Dunia sejak kali terkahir melakukannya pada edisi 2010.

Keghairahan Tunisia untuk memperoleh gol penyamaan begitu terserlah terutamanya menerusi Youssef Msakni sebaliknya penjaga gol Australia, Mathew Ryan cemerlang untuk melakukan aksi menyelamat.
Pertahanan tengah The Socceroos, Harry Souttar turut memainkan peranan besar sepanjang babak kedua apabila sering melakukan halangan dan terjahan penting. AGENSI


Suami isteri didakwa simpan mayat bayi dalam bekas kimci
Oleh KOSMO!

26 November 2022, 9:00 pm
SEOUL – Sepasang suami isteri di Korea Selatan ditahan kerana disyaki menyembunyikan mayat bayi perempuan mereka di dalam sebuah bekas kimci yang kecil selama tiga tahun di bandar Pocheon, lapor akhbar Daily Star semalam.
Bayi itu meninggal dunia pada usia 15 bulan tetapi ibu bapanya tidak memaklumkan kepada pihak berkuasa mengenai kematiannya.
Perbuatan itu hanya disedari kerana mereka didapati gagal mendaftarkan bayi itu dalam senarai kemasukan ke prasekolah.
Anak mereka juga didapati kurang menjalani pemeriksaan doktor sehingga mencetuskan curiga dan menyebabkan pihak berkuasa tempatan bertindak.
Namun selepas ditahan, si ibu menafikan bahawa anaknya itu telah meninggal dunia, sebaliknya mendakwa dia ditinggalkan di jalanan.
Si bapa yang berusia 29 tahun itu pula ditahan selama dua hari selepas para penyiasat menemui mayat anaknya itu di dalam bekas kimci yang hanya berukuran 34 sentimeter (sm) panjang, 24 sm lebar dan 17 sm tinggi. – Agensi


RM20 juta lesap, jam dan beg tangan mewah tak dapat
Oleh KHAIRUL MOHD. ALI

26 November 2022, 6:02 pm
JOHOR BAHRU – Satu sindiket penipuan yang menj0al jam tangan dan beg tangan mewah dengan menyasarkan ahli perniagaan tumpas selepas polis menahan seorang lelaki di Bukit Jalil, Kuala Lumpur, Ahad lalu.
Ketua Polis Johor, Datuk Kamarul Zaman Mamat berkata, sindiket dipercayai mengaut untung sebanyak RM20 juta hasil kegiatan penipuan tersebut.
Tangkapan ke atas suspek rakyat tempatan itu dibuat selepas polis menerima empat laporan daripada mangsa yang berusia 31 hingga 40 tahun.
“Mereka membuat laporan pada Ogos hingga bulan ini sebelum polis memulakan siasatan terhadap suspek yang berusia 32 tahun.
“Mangsa mendakwa ditipu dalam urusan pembelian jam tangan dan beg tangan edisi khas serta terhad melibatkan jenama mewah seperti Louis Vuitton, Chanel, Dior, Hermes, Rolex, Patek Philippe dan Audemars Piguet melibatkan kerugian RM20 juta.
“Setakat ini terdapat empat mangsa di Johor dan seorang di Perak. Kemungkinan akan ada mangsa lain, tetapi belum ada laporan diterima,” katanya dalam satu kenyataan, di sini hari ini.

Modus operandi suspek adalah menawarkan jam tangan dan beg tangan edisi mewah serta terhad kepada mangsa pada harga lebih murah berbanding harga pasaran.
“Suspek akan bertemu mangsa secara bersemuka bagi mendapatkan kepercayaan sebelum mangsa membuat pembayaran ke dalam akaun bank yang diberikan.
“Setelah bayaran dibuat, suspek gagal dihubungi dan menghilangkan diri bersama-sama wang mangsa,” jelasnya.
Suspek kemudian dibawa ke Johor bagi membantu siasatan empat kes yang dilaporkan di daerah ini dan Iskandar Puteri.  Suspek direman sehingga 27 November ini dan kes disiasat di bawah Seksyen 420 Kanun Keseksaan. – KOSMO! ONLINE


Pemburu paranormal rakam muka hantu budak dalam terowong
Oleh KOSMO!

26 November 2022, 6:00 pm
LONDON – Sekumpulan pemburu hantu di Britain merakam ‘wajah kanak-kanak’ menggunakan kamera ketika menjalankan siasatan mengenai aktiviti paranormal di sebuah kubu yang didakwa berhantu, lapor akhbar Mirror UK semalam.
Imej itu dirakam ketika mereka menjalankan siastaan di Ford Horsted, sebuah lokasi yang terkenal dengan penampakan makhluk halus.
Ketika kejadian, pasukan pemburu daripada kumpulan penyiasat paranormal, Hunter Tours telah membawa sekumpulan peminat hantu masuk ke dalam sebuah terowong bawah tanah.
Mereka ketika itu hanya membawa lampu suluh untuk menerangi jalan.
Semua peserta kemudian mendakwa mereka mendengar bunyi seperti sesuatu sedang mengesot di lorong gelap itu.
Salah seorang peserta, Colin Waterman, 41, berjaya merakam imej tersebut menggunakan kamera di kubu yang terletak di bandar Rochester, daerah Kent.

“Kami bermain papan Ouija (papan memanggil makhluk halus). Kami ingin melihat sama ada terdapat roh di kawasan itu dan hantu kanak-kanak memberi maklum balas.
“Ia mengeja huruf. Kami bertanya ‘adakah anda budak kecil’ dan ia menjawab ‘ya’. Ia berkata bahawa dia (budak lelaki) telah meninggal dunia di sana ketika masih kecil,” kata Waterman kepada laman berita KentLive.
Waterman hanya menyedari kehadiran hantu kanak-kanak itu di dalam gambar setelah dia pulang ke rumah.
“Saya melangkau gambar itu dan berhenti seketika sebelum zum secara dekat dan dapat melihat satu wajah kecil. Saya terus memberitahu ahli lain dan mereka hampir tidak mempercayainya,” katanya. – AGENSI


Elak jawab kontroversi, Ismail Izzani ‘cabut’ awal
Oleh LIA OTHMAN

26 November 2022, 5:53 pm
SHAH ALAM – Penyanyi Ismail Izzani mengelak bertemu media selepas pulang awal sejurus persembahannya pada program Separuh Akhir Muzik-Muzik 37 (SFMM37) yang berlangsung di Sri Pentas 2, Plaza Alam Sentral, sebentar tadi.
Pihak media diberitahu, penyanyi itu menolak permintaan wartawan yang mahu mendapatkan reaksi berhubung video tular memaparkan aksi sumbang seorang lelaki mirip wajahnya.
Ismail, 22, yang mempersembahkan lagu Habis Sini bersama Naim Daniel pada hari kedua SFMM37 sebentar tadi terus pulang selepas diminta untuk ditemu ramah pihak media.
Dalam minggu ini, tular sebuah video memaparkan seorang lelaki mirip Ismail memeluk seorang wanita seksi di sebuah kelab sambil mencium bahagian pipi dan leher dalam keadaan ghairah.
Susulan itu, anak kepada penyanyi era 1980-an, Datin Suliza Salam itu diserang netizen dalam Instagram apabila menyifatkan tindakan tersebut sebagai tidak bermoral.
Malah, ibunya juga turut diserang netizen yang meminta penjelasan daripada pihak keluarga.

Kontroversi sebegini bukan kali pertama kerana Ismail pernah dikecam kerana berpelukan dengan seorang pelakon wanita di kelab malam beberapa tahun lalu.
Bahkan baru-baru ini, namanya memanas gara-gara didakwa sudah berkahwin secara rahsia selepas dituduh menghamilkan seorang wanita. – KOSMO! ONLINE


Final Piala Malaysia: Harimau gemparkan Bukit Jalil
Oleh KOSMO!

26 November 2022, 6:21 pm
PERKARANGAN Stadium Nasional Bukit Jalil gempar dengan kehadiran ‘Harimau’ untuk sertai penyokong Johor Darul Ta’zim (JDT) dan Selangor menyaksikan final Piala Malaysia, malam ini.
Berbanding penyokong lain, kehadiran Marlinda Samuri nyata menarik perhatian dan keputusannya untuk menyarung kostum harimau itu sebagai simbolik kepada sokongan kepada JDT.
“Kalau ikutkan sudah lama saya sokong JDT dan ini adalah ‘uniform’ rasmi saya setiap kali ke stadium. Bukan saja di Stadium Sultan Ibrahim tetapi sejak JDT main di Stadium Tan Sri Dato’ Hj Hassan Yunos lagi,” katanya.
Seorang lagi penyokong JDT, Bahrin Arshad, walaupun berasal dari Negeri Sembilan’, dia begitu meminati bola sepak dan akan cuba ke stadium jika memiliki masa terluang.
“Saya asal Negeri Sembilan tetapi semua perlawanan saya pergi. Orang kata nak rasai suasana malah rakan saya juga ramai orang Johor.
“Walaupun bukan Negeri Sembilan ke final, paling penting adalah masuk stadium dan saya rasa JDT akan menang 5-4 pada penentuan penalti,” katanya.

Untuk rekod, Harimau Selatan kini sedang mengintai peluang untuk mendapatkan trofi keempat musim ini selepas menjuarai Piala Sultan Haji Ahmad Shah, Piala FA dan trofi Liga Super.
Selangor yang juga pasukan paling berjaya di pentas Piala Malaysia sedang memburu kejuaraan ke 34 dan kemenangan malam ini akan memastikan slot ke pertandingan Piala Konfederasi Bolasepak Asia (AFC) musim depan.
“Biarlah orang kata JDT menang pun kerana bagi saya bola itu bulat. Semua pemain sama, ada dua kaki dan satu otak.
“Apa pun saya tetap yakin dengan Selangor kerana sejak dibawah Tan Cheng Hoe, penyokong dapat lihat ada peningkatan,” kata penyokong Red Giants, Azwan Waifa.


Wanita lahir anak di pekarangan Masjid Nabawi
Oleh KOSMO!

26 November 2022, 7:00 pm
MADINAH – Pasukan Bulan Sabit Merah Arab Saudi (SRCA) yang beroperasi di Masjid Nabawi, Madinah menyambut kelahiran seorang bayi selepas salah seorang jemaah wanita mengalami sakit bersalin di pekarangan masjid, lapor akhbar Saudi Gazette semalam.
Ketua Pengarah Cawangan SRCA, Dr. Ahmed bin Ali Al-Zahrani berkata, sepasukan sukarelawannya yang bertugas di pusat ambulans di premis Al-Haram berjaya membantu wanita itu melahirkan anak dengan selamat.
Ahmed berkata, apabila pasukan itu tiba di lokasi kejadian, mereka mendapati wanita tersebut mengalami kontraksi yang menandakan dia berada dalam proses bersalin. Air ketubannya pecah dan kepala bayi sudah keluar, kata pasukan SCRA.
Pasukan itu bertindak mengikut protokol ketat dalam situasi sedemikian dan mula membantu wanita itu melahirkan anak. Seorang pengamal kesihatan yang berada di lokasi tersebut turut menawarkan bantuan.
“Selepas wanita itu melahirkan anak, dia dan bayinya dipindahkan ke Pusat Kesihatan Bab Jibril untuk pemeriksaan lanjut,” kata Ahmed sambil menambah, kes sedemikian memerlukan rawatan rapi.
Bayi itu berjaya dilahirkan dengan selamat kerana pasukan itu menerima latihan bantuan perubatan khusus sebagai pengamal kesihatan. – Agensi


Kanye West mahu bertanding jawatan Presiden AS sekali lagi
Oleh KOSMO!

26 November 2022, 6:30 pm
WASHINGTON – Penyanyi rap Amerika Syarikat (AS), Kanye West berhasrat untuk bertanding jawatan presiden pada pilihan raya tahun 2024 walaupun berdepan beberapa skandal berhubung kelakuannya baru-baru ini, lapor akhbar Saudi Gazette semalam.
West telah menukar namanya kepada Ye sebelum menyiarkan video memaparkan logo kempennya di media sosial dengan kepsyen, Ye 24. Dia juga mendakwa telah meminta bekas presiden AS, Donald Trump untuk menjadi rakan seperjuangannya semasa bertanding.
West sebelum ini pernah mengumumkan untuk bertanding jawatan presiden pada 2020, tetapi kempen itu gagal kerana hanya berjaya meraih 70,000 undian.
Video memaparkan kenyataan itu dikeluarkan selepas West dilihat berada di kelab golf milik Trump, Mar-A-Logo awal minggu ini, sambil ditemani seorang nasionalis kulit putih terkemuka, Nick Fuentes.
West berkata, permintaannya untuk bertanding menyebabkan Trump melancarkan kempen pemilihannya semula. Pelancaran kempen West dijalankan ketika penyanyi rap itu menghadapi beberapa kontroversi yang memburukkan imejnya.
Dia dikritik selepas menghadiri Minggu Fesyen Paris dengan berpakaian kemeja-T yang memaparkan slogan ‘White Lives Matter’, frasa diterima pakai oleh golongan kulit putih, yang mula diguna pada 2015 sebagai tindak balas kepada gerakan Black Lives Matter.

West kemudian mendakwa pengkritiknya telah dibayar oleh komplot rahsia orang Yahudi, menyebabkan dia digelar anti-Semitisme.
Awal minggu ini, majalah Rolling Stone melaporkan bahawa West telah menggunakan ‘permainan lucah, buli dan minda’ untuk mewujudkan ‘persekitaran toksik’ dalam kalangan pekerja Adidas yang bekerja untuk kasut jenama Yeezy miliknya.
Syarikat itu telah melancarkan siasatan bebas terhadap tuntutan tersebut. – Agensi


Pearly-Thinaah dapat ‘durian runtuh’
Oleh MUHAMMAD ZUHAILY BADLISHAH

26 November 2022, 6:17 pm
KUALA LUMPUR – Beregu wanita No.1 negara, Pearly Tan-M. Thinaah mendapat suntikan semangat terbaik menghadapi Jelajah Dunia Akhir 2022 yang akan berlangsung di Bangkok, Thailand dari 7 hingga 11 Disember ini.
Ia selepas Persatuan Badminton Dunia (BAM) ‘menghadiahkan’ insentif bernilai RM37,500 buat pasangan ranking kesembilan dunia itu terhadap kejayaan menjuarai Terbuka Perancis baru-baru ini.
Ia merupakan pencapaian bersejarah buat Malaysia memandangkan itu adalah kali pertama beregu wanita negara menjuarai kejohanan tersebut sejak mula dianjurkan pada 1908.
Insentif itu disampaikan Presiden BAM, Tan Sri Mohammad Norza Zakaria dalam satu majlis ringkas selepas tamat Mesyuarat Kejurulatihan dan Latihan BAM di Akademi Badminton Malaysia (ABM), Bukit Kiara hari ini.
“Kejayaan ini meniup semangat kami untuk terus meraih kejayaan. Sudah ia juga memberi motivasi kepada kami untuk bermain lebih baik pada masa depan,” kata Pearly.
Dalam perkembangan lain, BAM membuat keputusan untuk memisahkan Unit Prestasi Tinggi ABM yang akan bertanggungjawab terhadap pencapaian dan pretasi pemain berkuat kuasa serta-merta.

“Tidak lagi di bawah C&T (Jawatankuasa Kejurulatihan dan Latihan). BAM hanya fokus kepada pentadbiran seperti FAM (Persatuan Bola Sepak Malaysia) dan MFL (Liga Bola Sepak Malaysia).
“Prestasi Tinggi pula menjaga hal dalam menghasilkan juara dunia, pemenang pingat emas Sukan Olimpik, kejuaraan Piala Thomas dan lain-lain berkaitan menghasilkan pemain,” jelas Norza.
Unit Prestasi Tinggi akan tertakluk di bawah Ketua Pegawai Eksekutif ABM, Michelle Chai dan diketuai Dr. Tim Jones.
Struktur di bawahnya pula adalah Pengarah Kejurulatihan Perseorangan, Wong Chon Hann dan Pengarah Kejurulatihan Beregu, Rexy Mainaky.
Dalam masa sama, BAM mengesahkan akan menguruskan sepenuhnya pengurusan penjualan tiket kejohanan badminton Terbuka Malaysia bermula 10 hingga 15 Januari tahun depan. – KOSMO! ONLINE


Jalan sesak ke Stadium Nasional Bukit Jalil
Oleh MUHAMMAD NAJIEB AHMAD FUAD

26 November 2022, 6:58 pm
PETALING JAYA – Aliran trafik di Lebuhraya Shah Alam (KESAS) dilaporkan perlahan dan sesak berikutan orang ramai mula membanjiri Stadium Nasional Bukit Jalil (SNBJ) bagi menyaksikan perlawanan akhir Piala Malaysia diantara Johor Darul Ta’zim (JDT) dan Selangor FC hari ini .
Lebuhraya KESAS menerusi Twitternya memaklumkan trafik perlahan dan sesak dibeberapa kawasan melibatkan Kota Kemuning ke Seafield, Puchong Jaya Lebuhraya Damansara Puchong (LDP) ke Seafield dan plaza Tol Awan Besar Timur ke Persimpangan Puspakom.
“Persimpangan Awan Besar dan Awam Kecil susur Ramp aliran trafik sesak. Pihak PDRM ada dilokasi buat kawalan,” katanya hari ini.
Dijangkakan seramai 80,000 penyokong membanjiri SNBJ pada aksi final edisi ke-96 kali ini melibatkan JDT dan Selangor FC. – KOSMO! ONLINE


Influencer perjelas gelaran ‘Walid’ buat Anwar
Oleh FLORINA DERIS

26 November 2022, 6:16 pm
PETALING JAYA – Seorang influencer atau pempengaruh media sosial tampil menjelaskan makna di sebalik gelaran ‘Walid’ yang ditujukan kepada Perdana Menteri Malaysia ke-10 menerusi sebuah video baru-baru ini.
Pemilik akaun @zhiddinaziz itu berkata, beliau berdepan pelbagai kecaman di Twitter susulan video memaparkan dirinya membahasakan Datuk Seri Anwar Ibrahim dengan gelaran ‘Walid’.
Menurutnya, perkataan itu merupakan bahasa figuratif yang mana digunakan sebahagian teknik bahasa metafora agar lebih berjiwa.
“Sebelum saya merakam video itu, saya sudah berfikir secara mendalam bahawa berkat Datuk Seri Anwar Ibrahim, Bank Islam ditubuhkan demi menghapuskan amalan riba dan Yayasan Anda Akademik juga ditubuhkan bagi melahirkan pelajar yang bertakwa.
“Semua idea yang beliau curahkan kekal hingga ke hari ini sehingga mampu mencetuskan masyarakat madani serta generasi rabbani,” jelasnya menerusi satu hantaran video hari ini.
Menurut lelaki itu, dia melihat perjuangan Anwar seperti seorang panglima perang islam terdahulu, Saifullah al-Maslul atau lebih dikenali sebagai Khalid ibn Al Walid.

“Justeru itu, saya menggelarkannya ‘Walid’ untuk penulisan saya sahaja. Namun, kebetulan gelaran itu sama dengan ketua keluarga.
“Maka saya mengarang sebuah karya menggunakan situasi keluarga agar penonton berasa lebih dekat, tetapi saya tidak menyuruh (mengajak) saudara untuk turut serta menggelarkan dia Walid kerana saya menggunakan gelaran itu untuk karya saya sahaja,” katanya lagi.
Susulan penjelasan tersebut, rata-rata orang ramai menyokong dan memuji kebolehannya berbahasa.
“Teruskan berkarya, saudara. Karya saudara penuh dengan seni dan indah untuk didengar,” puji seorang pengguna.
“Sastera itu indah dan bahasanya lembut. Saya menyukai segala kandungan dalam video anda yang banyak mengandungi seni bahasa,” komen seorang lagi pengguna. – KOSMO! ONLINE


JDT sudah takluk Bukit Jalil
Oleh MUHAMAD ARDIE PUTRA SUHAIMI dan MOHD. FITRIE MUHAMAD

26 November 2022, 5:46 pm
KETIKA final Piala Malaysia hanya akan bermula pada jam 9 malam, Johor Darul Ta’zim (JDT) sudah pun dianggap ‘menang awal’ apabila penyokongnya dilihat lebih mendominasi Stadium Nasional Bukit Jalil.
Bagaimanapun, faktor jarak jarak mungkin menjadi sebab kepada situasi ini memandangkan penyokong setia Harimau Selatan terpaksa menempuh perjalanan lebih jauh berbanding peminat Red Giants.
Peminat Selangor dilihat lebih tenang dan tidak terlalu terkejar-kejar untuk tiba di lokasi.
Setakat jam 5 petang lalu, pemain ke-12 JDT sudah pun mula berbaris panjang untuk memasuki stadium namun situasi dilihat masih lagi terkawal apabila masing-masing kekal tenang untuk menunggu giliran masing-masing di tempat pemeriksaan.
Selain petugas keselamatan yang dilantik dan kehadiran Polis Diraja Malaysia (PDRM), pihak penganjur Liga Bolasepak Malaysia (MFL) turut menempatkan Pasukan Simpanan Persekutuan (FRU) di luar stadium khususnya di hadapan Axiata Arena.


Bagasi miliki kesan bom, remaja ditahan di lapangan terbang
Oleh KOSMO!

26 November 2022, 5:30 pm
LONDON – Seorang wanita di Britain mengingatkan orang ramai agar tidak membeli bagasi terpakai selepas anak perempuannya ditahan di pintu keselamatan sebuah lapangan terbang, lapor akhbar The Sun kelmarin.
Zoe Hoyle, memuat naik video amaran itu dalam akaun TikTok @zoeehoyle.
Dia merakam situasi anak perempuannya berada di lapangan terbang untuk berlepas ke Istanbul, Turkiye sebelum ditahan di pintu keselamatan untuk pemeriksaan bagasi.
Bagasi yang dibeli dari sebuah kedai amal itu didapati mempunyai kesan bahan letupan.
“Ambil perhatian, jangan beli beg pakaian dari kedai amal. Anak perempuan saya ditahan dan diimbas kerana bagasi itu mempunyai bukti bahan letupan yang digunakan untuk membuat bom,” katanya.
Zoe memaklumkan bahawa penemuan bahan letupan itu menyebabkan anak perempuannya terpaksa menjalani ‘pemeriksaan dan penyiasatan selama 30 minit’ sebelum akhirnya dibenarkan meneruskan perjalanan.

Video tersebut ditonton lebih 350,000 kali dengan ramai pengguna lain berkongsi cerita sama tentang masalah di lapangan terbang.
“Saya mengalami kejadian serupa apabila menggunakan beg galas lama milik anak saya yang digunakan untuk membawa bunga api,” kata seorang pengguna.
“Situasi sama berlaku kepada saya melibatkan pemegang kereta sorong anak saya,” kata pengguna lain. – Agensi


PRU15: Tun Mahathir harap 4,566 pengundinya tidak malu
Oleh MUHAMMAD NAJIEB AHMAD FUAD

26 November 2022, 3:35 pm
PETALING JAYA – Bekas Perdana Menteri, Tun Dr Mahathir Mohamad memaklumkan kepada 4,566 pengundi yang menyokongnya pada Pilihan Raya Umum ke-15 (PRU15) untuk tidak malu dengan tindakan mereka.
Menerusi hantaran di aplikasi Twitternya, bekas Ahli Parlimen Langkawi itu telah menghantar sepucuk surat kepada kesemua pengundinya itu dengan ucapan terima kasih kerana tampil berani memberi undi terhadapnya pada PRU15 lalu.
“Walaupun saya tidak kenal setiap seorang dari tuan-tuan dan puan-puan tetapi saya berasa sangat berbesar hari kerana semangat, keberanian dan penolakan rasuah oleh semua untuk undi kepada saya yang mewakili Pejuang/GTA.
“Diatas keberanian ini, sekali lagi saya ucapkan berbanyak-banyak terima kasih kerana mengundi saya,” katanya.
Beliau juga berkata walaupun tidak meraih undi yang banyak namun ia tidak bermaksud perjuangan yang dibawa tidak benar malahan, berikutan berpegang kepada prinsip pejuangan itu kadang-kala dipinggirkan.
“Saya harap agar tuan-tuan dan puan-puan tidak merasa terlalu sedih dan hilang semangat untuk meneruskan perjuangan kita untuk bangsa kita, agama kita dan juga tanah air kita,” katanya. – KOSMO! ONLINE


Pemandu jengkaut maut tertimbus tanah runtuh
Oleh NORHAFIZAN ZULKIFLI

26 November 2022, 4:31 pm
CAMERON HIGHLANDS – Seorang lelaki maut akibat ditimbus tanah dalam kejadian tanah runtuh di Blue Valley, Kampung Raja, di sini hari ini.
Pegawai Perhubungan Awam Jabatan Bomba dan Penyelamat Malaysia (JBPM) Pahang, Zulfadli Zakaria berkata, dalam kejadian pada pukul 12.54 tengah hari itu, mangsa yang berusia 37 tahun sedang memandu sebuah jengkaut.
“Anggota bomba yang bergegas ke tempat kejadian mendapati berlaku kejadian tanah runtuh yang mana terdapat sebuah jentolak dihempap runtuhan tanah tersebut.
“Seorang lelaki meninggal dunia dalam kejadian itu,” katanya di sini hari ini.
Menurut Zulfadli, mangsa yang tertimbus dikeluarkan oleh pasukan bomba dengan menggunakan cangkul.
Mayat mangsa kemudian diserahkan kepada pihak polis untuk tindakan lanjut. – KOSMO! ONLINE


Final Piala Malaysia: Padang Stadium Bukit Jalil ditutup kanvas
Oleh MEJA SUKAN KOSMO!

26 November 2022, 4:31 pm
AKSI final Piala Malaysia 2022 di Stadium Nasional Bukit Jalil (SNBJ) dijangka berlangsung tanpa sebarang kontroversi selepas Perbadanan Stadium Malaysia (PSM) mengambil langkah proaktif menggunakan kanvas bagi menutup permukaan padang susulan hujan renyai sebentar tadi.
Tindakan itu dibuat susulan hujan pada pukul 3 petang tadi yang mungkin mengakibatkan padang rosak sekali gus tidak berada dalam keadaan terbaik untuk melangsungkan aksi final pada malam.
Sebagai rekod, padang SNBJ telah menerima kritikan hebat apabila rosak teruk pada aksi kelayakan Piala Asia 2023, Jun lepas sekali gus menyebabkan PSM terpaksa membuat keputusan memperbaiki keadaan padang serta-merta.
Dijangka 80,000 penyokong membanjiri SNBJ pada aksi final edisi ke-96 kali ini melibatkan Johor Darul Ta’zim (JDT) dan Selangor FC.
JDT kini memburu trofi Piala Malaysia buat kali pertama sejak edisi 2019 manakala Selangor pula mahu menamatkan penantian tujuh tahun selepas kali terakhir menang pada musim 2015. – KOSMO! ONLINE


Kucing paling tua usia 27 tahun
Oleh KOSMO!

26 November 2022, 3:00 pm
LONDON – Seekor kucing di Britain menerima pengiktirafan kucing paling tua yang masih hidup di dunia oleh Guinness World Records setelah usianya hampir 27 tahun, setara dengan 120 tahun umur manusia, lapor stesen penyiaran CNN kelmarin.
Flossie mendapat pengiktirafan kelmarin pada usia 26 tahun dan 329 hari, demikian menurut satu siaran berita. Ia dilaporkan masih sihat walaupun kurang penglihatan dan pekak.
Pemilik Flossie, Vicki Green mengambilnya sebagai haiwan peliharaan selepas ia diserahkan kepada badan perlindungan kucing Britain, Cats Protection pada Ogos lalu.
“Saya tahu dari awal lagi bahawa Flossie adalah kucing istimewa, tetapi saya tidak menyangka akan berkongsi rumah dengan pemegang rekod dunia.
“Ia sangat penyayang dan suka bermain. Saya amat berbangga apabila Cats Protection memadankan saya dengan seekor kucing yang mengagumkan,” katanya.
Flossie tinggal di beberapa buah rumah sejak hidup sebagai  kucing jalanan di kawasan berdekatan hospital Merseyside di Liverpool, barat laut England selepas beberapa bulan dilahirkan pada 1995.

Ia diambil oleh seorang pekerja hospital tersebut dan mereka tinggal bersama selama 10 tahun sebelum dia meninggal dunia. Flossie kemudian dijaga oleh kakak kepada mendiang pemiliknya.
Selepas 14 tahun, pemilik keduanya meninggal dunia. Ia kemudian tinggal bersama anak lelaki kepada pemilik keduanya selama tiga tahun, sebelum diamanahkan kepada sukarelawan di Cats Protection.
Berita mengenai usia Flossie mula tersebar sejak itu dan kerja-kerja mengesahkan usianya mula dijalankan.
“Kami terkejut apabila melihat rekod rawatan Flossie menunjukkan bahawa ia berusia 27 tahun,” kata penyelaras cawangan badan amal itu, Naomi Rosling dalam kenyataan tersebut.
Kucing paling tua pernah hidup bernama Creme Puff yang mencapai usia 38 tahun dan tiga hari. Ia meninggal dunia pada 6 Ogos 2005. – Agensi


Abang Johari bertemu PM bincang kerajaan perpaduan
Oleh MUHAMMAD NAJIEB AHMAD FUAD

26 November 2022, 5:06 pm
PETALING JAYA – Kerjasama di antara kerajaan Persekutuan dan Sarawak berupaya memperkukuh negara ke arah lebih baik dan berketerampilan.
Perkara itu dijelaskan Perdana Menteri, Datuk Seri Anwar Ibrahim selepas menerima kunjungan Premier Sarawak, Tan Sri Abang Johari Abang Openg di kediamannya hari ini.
Beliau berkata, kehadiran Abang Johari itu menyaksikan hubungan akrab bersama Gabungan Parti Sarawak (GPS)  yang diyakini dapat membantu kerajaan Persekutuan untuk terus memajukan negara.
“Gabungan Parti Sarawak atau GPS menjadi antara tunggak selain Barisan Nasional (BN), Warisan dan juga GRS yang membentuk kerajaan perpaduan yang dikemudi saya.
“Insha-Allah, hubungan antara kerajaan Persekutuan dan Sarawak pastinya lebih akrab dan diperkukuh dalam rencana melakar sebuah Malaysia yang lebih baik dan berketerampilan,” katanya menerusi hantaran di akaun Instagramnya hari ini.
Turut hadir pada pertemuan itu ialah Ketua Setiausaha Pakatan Harapan (PH), Datuk Seri Saifuddin Nasution Ismail. – KOSMO! ONLINE


Hujan lebat hampir di seluruh negara petang ini
Oleh FLORINA DERIS

26 November 2022, 5:26 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat di 12 negeri termasuk Sabah sehingga pukul 6 petang ini.
MetMalaysia dalam kenyataan berkata, ia melibatkan keseluruhan kawasan di Perlis, Kuala Lumpur dan Putrajaya.
“Di Pantai Timur, amaran dikeluarkan membabitkan Kelantan (Tumpat, Pasir Mas, Kota Bharu, Bachok, Machang, Pasir Puteh, Kuala Krai dan Gua Musang); Terangganu (Besut, Setiu dan Hulu Terengganu).
“Bagi Pahang pula ialah Tanah Tinggi Cameron, Lipis, Raub, Jerantut, Bentong, Temerloh, Kuantan, Pekan dan Rompin,” katanya hari ini.
Selain itu, amaran sama turut dikeluarkan di Selangor (Hulu Selangor, Klang, Gombak, Petaling, Kuala Langat, Hulu Langat dan Sepang) dan Negeri Sembilan (Jelebu, Seremban, Port Dickson, Kuala Pilah, Rembau dan Jempol).
“Hujan lebat juga diramalkan berlaku di Kedah (Kubang Pasu, Padang Terap, Sik dan Baling) manakala di Perak meliputi Hulu Perak, Kuala Kangsar, Kinta, Kampar, Batang Padang serta Muallim.

Tambahnya lagi, turut terlibat Pedalaman (Tambunan), Pantai Barat, dan Tawau (Lahad Datu) di Sabah. – KOSMO! ONLINE


[VIDEO] Generasi ketujuh Mahsuri kembali ke Langkawi
Oleh NUR AMALINA AZMAN

26 November 2022, 3:20 pm
LANGKAWI – Kehadiran waris ketujuh Mahsuri bersama ahli keluarganya menarik perhatian pengunjung yang menghadiri Pertandingan Pakaian Klasik sempena Hari Mahsuri di sini hari ini.
Wan Aishah Wan Nawawi, 37, berkata, beliau gembira apabila diterima baik oleh orang Langkawi dan pelancong ketika hadir pada program tersebut.
“Setiap kali saya datang ke Langkawi, tempat pertama yang saya akan lawati adalah Makam Mahsuri.
“Saya berasa seperti pulang ke rumah setiap kali ke Makam Mahsuri,” katanya selepas bergambar bersama peserta Pertandingan Pakaian Klasik bersempena sambutan ulang tahun ke-20 Langkawi SkyCab di Oriental Village, di sini hari ini.
Wan Aishah turut ditemani suaminya, Alee Tongyon, 40, dan anak lelaki mereka, Abdul Matin Alee, 6.
Ketibaan Wan Aishah dan keluarganya disambut Ketua Pegawai Eksekutif Lembaga Pembangunan Langkawi (Lada), Nasaruddin Abdul Muttalib.

Wan Aishah dikatakan menamatkan sumpah tujuh keturunan Mahsuri ke atas pulau tersebut selepas dibunuh angkara fitnah.
Pulau legenda itu juga mendapat status pulau bebas cukai setahun selepas Wan Aishah dilahirkan pada 1986.
Sementara itu, Nasaruddin turut menyatakan kehadiran waris Mahsuri ke program itu dapat membantu merancakkan lagi industri pelancongan di situ. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Filem Spilt Gravy dominasi pencalonan FFM32
Oleh HANISAH SELAMAT

26 November 2022, 3:19 pm
KUALA LUMPUR – Filem Spilt Gravy arahan Datuk Zahim Albakri Ikmal mendominasi 14 daripada 26 pencalonan pada Festival Filem Malaysia ke-32 (FFM32) yang akan berlangsung di Encore, Melaka pada 2 Disember depan.
Filem tersebut dicalonkan dalam kategori Rekaan Busana Terbaik, Penataan Seni Terbaik, Skor Muzik Asal Terbaik, Lagu Tema Terbaik, Sinematografi Terbaik, Penyunting Terbaik, Pelakon Wanita Harapan
(Bernie Chan dan Joelah Charles) dan Pengarah Harapan.
Filem yang menampilkan Allahyarham Jit Murat sebagai penulis skrip tersebut turut bersaing dalam kategori Cerita Asal Terbaik, Lakon Layar Terbaik dan Pelakon Pembantu Wanita Terbaik (Juliana Ibrahim).
Sementara tiga lagi kategori lain ialah Pelakon Pembantu Lelaki Terbaik (Datuk Rahim Albakri), Pelakon Wanita Terbaik (Bernie Chauly) dan Pelakon Lelaki Terbaik (Datuk Rahim Razali).
PELAKON veteran, Datuk Rahim Razali tercalon dalam kategori Pelakon Lelaki Terbaik menerusi filem Spilt Gravy.
Spilt Gravy sebelum ini pernah diklasifikasi tidak sesuai untuk tayangan umum oleh Lembaga Penapis Filem (LPF) pada 2012 berikutan terdapat beberapa babak kontroversi.
Bagaimanapun, selepas diolah beberapa kali, filem tersebut akhirnya mendapat kelulusan pada Mac 2020.

Sementara itu, mengekor rapat ialah filem ketenteraan Air Force The Movie Selagi Benyawa yang meraih 13 pencalonan iaitu kategori Cerita Asal Terbaik, Pelakon Lelaki dan Wanita Terbaik serta Pengarah Terbaik.
Filem Juang yang memberikan penghormatan kepada petugas barisan hadapan ketika berdepan fasa pandemik lakonan Janna Nick, Izzue Islam, Zul Ariffin dan Sangeeta Krishnasamy pula meraih 10 pencalonan.
Tidak ketinggalan menyerlah filem Abang Long Fadil 3 arahan Syafiq Yusof yang mencatat sembilan pencalonan membabitkan Penyunting Terbaik, Lakon Layar Terbaik, Pelakon Pembantu Wanita Terbaik (Ozlynn Wati) dan Pengarah Terbaik.
Ketua Pegawai Eksekutif (CEO), Perbadanan Kemajuan Filem Nasional Malaysia (FINAS), Profesor Dr. Md. Nasir Ibrahim berkata, filem yang dipilih lebih baik berbanding tahun lalu berdasarkan jumlah tontonan, kutipan dan maklum balas positif penonton.
“Hakikatnya tiada kajian khusus untuk membuat perbandingan antara kualiti filem yang bertanding pada musim lalu dengan tahun ini.
“Tetapi berdasarkan sambutan, respons penonton serta kutipan setiap naskhah menampakkan kualiti filem pada FFM kali ini lebih baik,” katanya pada sidang media selepas pengumuman finalis FFM32.
Pada masa sama, FFM32 bermatlamat menjana jaringan dan kerjasama strategik antara kerajaan dengan pihak industri menerusi pelaksanaan program yang mengangkat profesionalisme pemain industri.
MD. Nasir menjelaskan, filem yang bersaing pada FFM32 lebih baik berdasarkan jumlah tontonan, kutipan dan maklum balas positif penonton.
“Festival ini adalah manifestasi kepada usaha pembudayaan sinema kepada masyarakat melalui karya berkualiti bagi mewujudkan sistem sokongan kepada pemerkasaan industri,” ujarnya.
Bertemakan Filem Kita, Citra Kita, festival tersebut dijangka dimeriahkan dengan kehadiran lebih 1,400 jemputan termasuk 250 artis tercalon serta 21 artis veteran Singapura dan tempatan.
Seniman serta seniwati yang diundang antaranya Wahid Satay, Hashimah Yon, Datuk Rosnani Jamil, Dayang Sofea, Sofia Ibrahim dan ramai lagi.
Anugerah yang menggandingkan Awal Ashaari dan Che Puan Sarimah Ibrahim sebagai pengacara turut diserikan persembahan Datuk Zainal Abidin, Siti Nordiana, Marsha, De Fam, Azlan & The Typewriters, Ernie Zakri, Amir Masdi, Hazama serta Han Byul.
Penyampai trofi pula membariskan Zul Ariffin, Ummi Nazeera, Hairul Azreen, Adrian Teh, Jasmine Suraya, Faizal Hussein, Hanis Zalikha, Ashraf Muslim, Nam Ron, Fify Azmi, Sangeeta dan Jason Chong.
Tahun ini, FFM menyaksikan penyertaan 55 buah filem selain penambahan tiga kategori baharu iaitu Anugerah Filem Antarabangsa Terbaik, Anugerah Filem Pendek Terbaik serta Anugerah Seniwati Sepanjang Zaman. – KOSMO! ONLINE


PRU15: PH Pahang sokong bentuk kerajaan bersama BN
Oleh NORHAFIZAN ZULKIFLI

26 November 2022, 4:41 pm
KUANTAN – Pakatan Harapan (PH) Pahang mencapai persetujuan sebulat suara untuk memberi sokongan secara rasmi kepada Barisan Nasional (BN) bagi membentuk kerajaan negeri.
Pengerusi PH Pahang, Datuk Seri Amirudin Shari berkata, kesepakatan itu dicapai hasil daripada mesyuarat yang dipengerusikan beliau,hari ini.
Katanya, persetujuan sebulat suara itu berdasarkan kepada jumlah kerusi Dewan Undangan Negeri (DUN) secara keseluruhan yang dimenangi oleh BN iaitu sebanyak16 kerusia manakala PH sebanyak lapan kerusi yang telah melebihi majoriti mudah.
“Kami berharap kerajaan Negeri Pahang yang baru pasca PRU15 (Pilihan Raya Umum ke-15) ini dapat dibentuk demi menjamin pentadbiran kerajaan negeri berjalan dengan lancar untuk kepentingan rakyat,” katanya dalam kenyataan di sini hari ini
Pada PRU15 lalu, Perikatan Nasional (PN) Pahang menang 17 kerusi DUN sekali gus manakala BN 16 kerusi dan PH lapan kerusi menyaksikan tiada parti memperoleh majoriti mudah bagi membentuk kerajaan.
Mana-mana parti perlu menang 22 kerusi DUN untuk memperoleh majoriti mudah bagi membentuk kerajaan negeri.

Justeru itu, pembentukan kerajaan negeri bergantung kepada rundingan yang dilakukan tiga parti berkenaan iaitu PN, BN dan PH. – KOSMO! ONLINE


4 ‘penyangak’ Rohingya pecah rumah diberkas
Oleh MOHAMAD FAIZAL HASHIM

26 November 2022, 2:59 pm
JOHOR BAHRU – Kumpulan pecah rumah yang didalangi etnik Rohingya tumpas selepas dua lelaki dan dua remaja perempuan ditahan dalam serbuan di sebuah rumah di Kulai, Khamis lalu.
Ketua Polis Johor, Datuk Kamarul Zaman Mamat berkata, dalam kejadian kira-kira pukul 2 petang itu, anggota D4 Jabatan Siasatan Jenayah Johor (JSJN) berjaya menahan empat suspek berkenaan yang berusia 14 hingga 27 tahun.
“Hasil penahanan kesemua suspek ini, kita telah berjaya menyelesaikan enam kes pecah rumah di daerah Johor Bahru, Batu Pahat dan Kulai yang melibatkan kerugian RM50,000.
“Pasukan serbuan juga telah merampas sebuah kereta Proton Persona, 10 keping resit pajak gadai dan 16 set barang kemas pelbagai jenis,” katanya dalam kenyataan hari ini.
Barang rampasan.
Kamarul Zaman berkata, kumpulan tersebut dipercayai aktif melakukan jenayah pecah rumah di daerah ini pada pertengahan tahun ini.
Beliau berkata, modus operandi kumpulan terbabit dengan menyasarkan rumah ketika tiada penghuni pada siang hari waktu bekerja dan melarikan barang-barang kemas dan wang tunai.

“Kumpulan berkenaan dianggotai tiga hingga empat lelaki dan wanita yang menaiki kenderaan tempatan bagi tujuan pecah rumah.
“Dua suspek lelaki yang ditahan mempunyai rekod lampau pecah rumah dan penagih dadah. Pihak polis sedang mengesan dalang atau suspek utama yang masih bebas iaitu wanita Rohingya bernama Nurjahan Ismail,” katanya.
Alamat terakhir Norjahan adalah di No. 206, Jalan Batu 21, Taman Muhibbah, Kulai.
Katanya, orang ramai yang mempunyai maklumat boleh menyalurkannya kepada Penolong Pegawai Penyiasat Sarjan Mohd Zamri Abdul Karim 016-7269275 atau mana-mana balai berhampiran. – KOSMO! ONLINE


Cuepacs mahu kerajaan kekalkan inisiatif penjawat awam
Oleh NUR HUDA MUSA

26 November 2022, 2:45 pm
PETALING JAYA – Kongres Kesatuan Pekerja-Pekerja di Dalam Perkhidmatan Awam Malaysia (Cuepacs) mahu kerajaan memastikan semua inisiatif untuk penjawat awam yang telah diumumkan oleh kerajaan terdahulu melalui Majlis Amanat Perdana Perkhidmatan Awam (MAPPA) ke-18 dilaksanakan mengikut waktu yang ditetapkan.
Pengerusinya, Datuk Adnan Mat berkata, beliau mengambil maklum bahawa kerajaan akan membentangkan mini belanjawan pada 19 Disember ini bagi meluluskan emolumen berkaitan belanja mengurus kerajaan, khususnya gaji penjawat awam.
Bagaimanapun katanya, inisiatif tersebut adalah antara yang telah dijanjikan oleh kerajaan selaku majikan kepada penjawat awam dan adalah tidak wajar ia ditarik semula hanya kerana perubahan kerajaan.
“Antara inisiatif tersebut ialah Kenaikan Gaji Tambahan (KGT) Khas RM100 bermula Januari tahun hadapan.
“Selain itu, bantuan khas kewangan RM700 pada Januari depan, bantuan khas kewangan untuk pesara sebanyak RM350 serta bantuan khas aidilfitri sebanyak RM600 bermula Mac 2023,” katanya dalam satu kenyataan di sini hari ini.
Jelasnya, mahu atau tidak ia mesti dilaksanakan mengikut tarikh yang telah diumumkan sebelum ini.

“Cuepacs tidak mahu perkara yang sama terjadi pada 2018 apabila inisiatif yang dijanjikan oleh kerajaan tidak ditunaikan apabila berlaku peralihan kerajaan pada Pilihan Raya Umum ke-14.
“Antara inisiatif tersebut yang hanya tinggal harapan sahaja ialah kenaikan Gaji bersamaan 1 KGT secara Khas kepada semua Penjawat Awam berkuatkuasa 1 Julai 2018, pemendekkan kenaikan pangkat Time Based kali kedua dikurangkan dari 13 tahun kepada 10 tahun berkuatkuasa 1 Januari 2018,” katanya.
Selain itu, penambahan Gred DG 56 bagi guru-guru Kementerian Pelajaran Malaysia (KPM) turut tidak ditunaikan.
“Perkara itu sepatutnya tidak wajar berlaku kerana selaku majikan, kerajaan tidak boleh menarik semula inisiatif tersebut setelah segala pengorbanan yang telah dilakukan oleh penjawat awam dalam menggalas tanggungjawab sebagai jentera pentadbiran negara.
“Istilah pisang berbuah dua kali seharusnya tidak ada dalam kamus penjawat awam kerana kekecewaan yang berlaku pada 2018 masih lagi berbekas dan disebut-sebut sehingga kini,” ujarnya.
Justeru itu katanya pihaknya berharap pertimbangan dan kebijaksanaan Perdana Menteri, Datuk Seri Anwar Ibrahim untuk terus mengekalkan segala kemudahan yang telah diumumkan oleh kerajaan sebelum ini.
“Dalam masa yang sama Cuepacs yakin semua Ahli Yang Berhormat Parlimen memberi sokongan kepada Perdana Menteri semasa sesi pembentangan belanjawan mini pada 19 Disember ini,” katanya. – KOSMO! ONLINE


Wani Kayrie, Ahmad Syafiq bersedia ke AJL37
Oleh NUR EMIRA SAIZALI

26 November 2022, 1:53 pm
SHAH ALAM – Pasangan penyanyi, Wani Kayrie dan Ahmad Syafiq sedia menggalas tanggungjawab sekiranya lagu Berakhirlah Pencarianku berjaya lolos ke Anugerah Juara Lagu ke-37 (AJL37) tahun depan.
Menurut Wani, 22, melunaskan tanggungjawab menyanyikan lagu milik Ernie Zakri dan Hafiz Shuip pada Separuh Akhir Muzik-Muzik 37 (SFMM37) merupakan satu bebanan besar tetapi berjaya dilakukan bersama Syafiq.
“Pada SFMM37, kami hanya ada masa kurang seminggu untuk membuat persiapan, mencari keserasian dan memang tak terfikir sama ada lagu ini layak ke AJL37 atau tidak. Semuanya berjalan seperti dirancang.
“Sekiranya ada rezeki lagu ini, kami akan tampilkan perbezaan dari segi susunan muzik dan vokal demi mencetuskan kelainan lain,” katanya kepada Kosmo! Online usai persembahan SFMM37 di Sri Pentas 2, Plaza Alam Sentral di sini semalam.
Pada masa sama, dia turut meminta tip dan pandangan daripada Ernie sekiranya terdapat sebarang penambahbaikan dalam teknik nyanyian dan cara persembahan.
“Saya ada hubungi kak Ernie untuk dapatkan tip. Dia pesan jadi diri sendiri di atas pentas, jangan tiru nyanyiannya.

“Selain itu, kami ada juga hadiri kelas vokal. Syukur tiada sebarang masalah teknikal atau vokal hari ini (semalam),” katanya lagi.
Sementara itu ditanya mengenai perbandingan dan komen netizen yang tidak berkesudahan, Syafiq mengakui sedikit terganggu dengan perkara tersebut.
“Kami sedar tentang komen-komen netizen terutama peminat lagu ini sejak seminggu lalu. Ada yang beri sokongan dan sebaliknya.
“Sebenarnya, semua komen tersebut kami jadikan sebagai pembakar semangat untuk berikan 100 peratus dalam persembahan kami semalam.
“Insya-Allah, sekiranya lagu ini ada rezeki ke AJL37, kami akan berikan tenaga dan usaha sehingga 200 peratus,” ujarnya lagi.
Persembahan hari pertama SFMM37 semalam menyaksikan sebanyak 18 daripada 30 buah lagu bertanding.
Selain Berakhirlah Pencarianku, 17 buah lagu lain ialah Cukup Derita Itu nyanyian Siti Nordiana, Hitam Saksi Putih (Haqiem Rusli), Perempuan (Jaclyn Victor), Kisah Hati Lara (Naqiu), Damba (Khai Bahar), Sempurna (Insomniacks) dan Takluk Cinta (Puteri Khareeza).
Turut serta ialah Payung Pelangi (Noki & MK), Mainan (Naim Daniel), Demi Kamu (Indah Ruhaila), Makuta (Hazama, Kmy Kmo & Luca), Berani (Dolla), Nang (Iman Troye) dan Kembali Terang (Marsha).
Baki tiga buah lagu lain ialah Tak Sangka (Yonnyboii, Asyraf & Zynakal), Anugerah Terindah (Alif Satar & The Locos) dan Satu Malam Di Temasik (Joe Flizzow & SonaOne).
Bagi sesi kedua persembahan pada hari ini, sebanyak 12 lagu lagi akan berjuang di pentas SFMM37 bagi merebut tempat ke AJL37. – KOSMO! ONLINE


Amaran ribut petir, hujan lebat di 7 negeri
Oleh FLORINA DERIS

26 November 2022, 2:50 pm
PETALING JAYA – Jabatan Meteorologi Malaysia (MetMalaysia) telah mengeluarkan amaran ribut petir dan hujan lebat di tujuh buah negeri sehingga pukul 5 petang ini.
MetMalaysia menerusi hantarannya di Twitter berkata, negeri-negeri yang terlibat adalah negeri Perak, Kelantan, Terengganu, Pahang, Selangor, Negeri Sembilan serta negeri Sabah.
“Di kawasan pantai timur, kawasan yang terlibat adalah diramalkan di Kelantan (Kuala Krai), Terengganu (Besut dan Setiu) serta Pahang (Tanah Tinggi Cameron, Lipis, Raub dan Bentong).
“Amaran ribut petir dan hujan lebat turut dikeluarkan di bahagian pantai barat Semenanjung iaitu di Selangor yang melibatkan kawasan Hulu Selangor dan Klang. Manakala di negeri Sembilan pula dijangka melibatkan kawasan Jelebu.
“Bagi negeri Perak pula, kawasan yang dijangka terlibat adalah Larut, Matang Dan Selama, Kuala Kangsar, Kinta, Kampar, Batang Padang serta Muallim,” katanya.
Selain itu, bagi negeri Sabah, kawasan yang dijangka mengalami cuaca buruk meliputi kawasan pantai barat iaitu di daerah Tuaran, Kota Belud, Tawau (Lahad Datu) dan Kudat. – KOSMO! ONLINE


Projek perumahan curi bekalan air bersih tumpas
Oleh MOHD. HUSNI MOHD. NOOR

26 November 2022, 2:29 pm
CYBERJAYA – Sebuah tapak pembinaan rumah teres setingkat di Bukit Changgang, Banting, Selangor diserbu Suruhanjaya Perkhidmatan Air Negara (SPAN) selepas didapati mencuri bekalan air milik Air Selangor.
SPAN menerusi kenyataan akhbar berkata, serbuan dilakukan Bahagian Penguatkuasaan SPAN dengan bantuan Air Selangor semalam.
Menurutnya, pemeriksaan mendapati, terdapat penyambungan bekalan air secara tidak sah (pintasan pada tetiang meter) dan ia menyalahi undang-undang.
“Difahamkan bekalan air ini digunakan untuk operasi pembinaan dan aktiviti harian pekerja.
“SPAN telah mengeluarkan Notis Pemberitahuan Kesalahan dan tindakan pemotongan bekalan air yang tidak sah tersebut telah dilakukan,” katanya tadi.
Katanya, operasi penguatkuasaan sebegini adalah isyarat jelas bahawa tindakan tegas tanpa kompromi akan diambil ke atas mana-mana pihak yang disyaki membuat sambungan bekalan air menyalahi undang-undang.

“Kes ini disiasat mengikut peruntukan Seksyen 123 (1) Akta Industri Perkhidmatan Air 2006 (Akta 655) yang mana jika disabit kesalahan, boleh didenda tidak melebihi RM100,000 atau di penjarakan tidak melebihi setahun atau kedua-duanya sekali,” tegasnya.
SPAN turut menasihatkan orang untuk memaklumkan kepada operator air jika terdapat sebarang kegiatan mencurigakan termasuk aktiviti mencuri bekalan air bersih dan penyambungan bekalan air secara tidak sah. – KOSMO! ONLINE


[VIDEO] Warga emas cemas kereta terbakar
Oleh JAMLIAH ABDULLAH

26 November 2022, 2:36 pm
CHANGLUN – Seorang wanita warga emas cemas apabila kereta dipandunya tiba-tiba mengeluarkan asap sebelum terbakar di Lebuh Raya Utara-Selatan, dekat sini hari ini.
Kejadian kira-kira pukul 11 pagi itu berlaku ketika warga emas yang mahu dikenali sebagai Hashimah, 60, dalam perjalanan melawat ibunya di Hosba dekat sini.
Menurutnya, dia cemas apabila ternampak asap keluar dari bahagian depan kereta jenis Nissan tersebut sebelum terhidu bau hangit.
“Bila nampak asap keluar dari enjin dan bau hangit, saya terus berhenti di tepi jalan dan keluar sebelum kereta terbakar.
“Saya memang panik dan terus telefon anak saudara yang tinggal berdekatan sebelum dia hubungi bomba untuk padamkan api. Alhamdulillah, nyawa saya panjang lagi,” katanya ketika ditemui di lokasi kejadian di sini hari ini.
Menurut bekas penjawat awam itu, dia sudah rasa tidak sedap hati ketika memandu untuk ke pasar Changlun pada pagi tadi untuk membeli barang basah sebelum ke rumah ibunya.

“Niat memang nak ke pasar dulu tetapi hati rasa tak sedap. Saya buat pusingan U untuk terus ke Hosba.
“Tidak lama kemudian, kereta berasap dan terbakar. Kereta ini memang rentung habis dan saya reda dan bersyukur kerana dapat menyelamatkan diri,” katanya yang berasal dari Sungai Petani.
Tambahnya, jalan tersebut merupakan laluan tetapnya dari Sungai Petani ke Hosba untuk menziarahi ibu yang uzur.
Sementara itu, anggota bomba dari Bukit Kayu Hitam di sini bertindak pantas memadamkan kebakaran berkenaan dan mengawal lalu lintas yang sedikit sesak akibat kejadian itu. – KOSMO! ONLINE